(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΕ΄

Δευτέρα 11 Νοεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Κατρούγκαλου, σελ.   
2. Ανακοινώνεται ότι η Επιτροπή Αναθεώρησης του Συντάγματος καταθέτει την έκθεσή της, σύμφωνα με το άρθρο 119 του Κανονισμού Βουλής, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς την Υπουργό Παιδείας και Θρησκευμάτων:  
 i. με θέμα: «Η καθυστέρηση στην ανακοίνωση των αποτελεσμάτων για την εισαγωγή και την εγγραφή στην Τριτοβάθμια Εκπαίδευση των υποψηφίων με σοβαρές παθήσεις.», σελ.   
 ii. με θέμα: «Ολιγομελή τμήματα προσανατολισμού Γενικού Λυκείου (ΓΕΛ) στην Περιφερειακή Ενότητα Κιλκίς», σελ.   
 iii. με θέμα: «οι σοβαρές ελλείψεις και η κατάσταση στο συγκρότημα Ειδικών Σχολείων στο Αιγάλεω», σελ.   
 iv. με θέμα: «Εγγραφές και Μετεγγραφές μαθητών στο 1ο ΕΠΑΛ Σπάρτης», σελ.   
 β) Προς τον Υπουργό Οικονομικών, με θέμα: «Ενιαίοι κανόνες αντιμετώπισης δανειοληπτών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Τροποποιήσεις Ποινικού Κώδικα, Κώδικα Ποινικής Δικονομίας και συναφείς διατάξεις», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΜΠΟΥΡΑΣ Α. , σελ.  
  
Β. Επί των επικαίρων ερωτήσεων:  
ΑΡΑΧΩΒΙΤΗΣ Σ. , σελ.  
ΔΕΛΗΣ Ι. , σελ.  
ΔΙΓΑΛΑΚΗΣ Β. , σελ.  
ΖΑΒΒΟΣ Γ. , σελ.  
ΖΑΧΑΡΑΚΗ Σ. , σελ.  
ΚΑΝΕΛΛΗ Γ. , σελ.  
ΚΑΤΡΙΝΗΣ Μ. , σελ.  
ΛΑΜΠΡΟΥΛΗΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΕ΄

Δευτέρα 11 Νοεμβρίου 2019

Αθήνα, σήμερα στις 11 Νοεμβρίου 2019, ημέρα Δευτέρα και ώρα 18.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα τα εξής:

Η Επιτροπή Αναθεώρησης του Συντάγματος καταθέτει την έκθεσή της, σύμφωνα με το άρθρο 119 του Κανονισμού της Βουλής.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Τροποποιήσεις Ποινικού Κώδικα, Κώδικα Ποινικής Δικονομίας και συναφείς διατάξεις».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Προς τη Βουλή των Ελλήνων

Ειδική Γραμματεία του Προέδρου της Βουλής

Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 11 Νοεμβρίου, ότι καθίσταται αδύνατη η παρουσία του Υπουργού Ναυτιλίας και Νησιωτικής Πολιτικής, κ. Ιωάννη Πλακιωτάκη, στον οποίο απευθύνεται η υπ’ αριθμόν 182/5-11-2019 επίκαιρη ερώτηση, λόγω κωλύματος, δηλαδή συμμετοχή σε συνεδριάσεις με εκπροσώπους διεθνών θεσμών στο εσωτερικό».

Όλοι καταλαβαίνουμε σήμερα για ποιον λόγο είναι απολύτως δικαιολογημένη αυτή η αναβολή και η απουσία του Υπουργού Νησιωτικής Πολιτικής.

Συνεχίζω την ανάγνωση του εγγράφου: «Οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 164/1-11-2019 επίκαιρη ερώτηση, στην οποία θα απαντήσει ο Υφυπουργός Οικονομικών κ. Γεώργιος Ζαββός.

Η υπ’ αριθμόν 178/5-11-2019 επίκαιρη ερώτηση, η υπ’ αριθμόν 179/5-11-2019 επίκαιρη ερώτηση και η υπ’ αριθμόν 916/25-9-2019 ερώτηση, κατά το άρθρο 130 παράγραφος 5 του Κανονισμού της Βουλής, οι οποίες θα απαντηθούν από την Υφυπουργό Παιδείας και Θρησκευμάτων κ. Σοφία Ζαχαράκη.

Η υπ’ αριθμόν 176/5-11-2019 επίκαιρη ερώτηση, στην οποία θα απαντήσει ο Υφυπουργός Παιδείας και Θρησκευμάτων κ. Βασίλειος Διγαλάκης.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.

Ο Γενικός Γραμματέας Νομικών και Κοινοβουλευτικών θεμάτων, Στυλιανός - Ιωάννης Γ. Κουτνατζής».

Στη σειρά των ερωτήσεων που θα συζητηθούν θα έχουμε μία αλλαγή, λόγω του σημερινού κωλύματος από την απαγόρευση της κυκλοφορίας. Θα συζητηθεί πρώτη η ερώτηση, στην οποία θα απαντήσει ο κ. Διγαλάκης και μετά η ερώτηση, στην οποία θα απαντήσει ο Υφυπουργός Οικονομικών κ. Ζαββός. Στη συνέχεια, θα συζητηθούν οι τρεις ερωτήσεις, στις οποίες θα απαντήσει η κ. Ζαχαράκη.

Θα συζητηθεί πρώτη, λοιπόν, η δεύτερη με αριθμό 176/5-11-2019 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος την Υπουργό Παιδείας καιΘρησκευμάτων, με θέμα: «Η καθυστέρηση στην ανακοίνωση των αποτελεσμάτων για την εισαγωγή και την εγγραφή στην τριτοβάθμια εκπαίδευση των υποψηφίων με σοβαρές παθήσεις.».

Στην επίκαιρη αυτή ερώτηση θα απαντήσει ο Υφυπουργός Παιδείας και Θρησκευμάτων κ. Διγαλάκης.

Κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Πρόεδρε, στις 30 Οκτωβρίου ανακοινώθηκαν με μεγάλη καθυστέρηση τα ονόματα των υποψήφιων φοιτητών, παιδιών με σοβαρές ασθένειες, για την εισαγωγή τους στην τριτοβάθμια εκπαίδευση και γίνεται λόγος φυσικά για το τρέχον ακαδημαϊκό έτος 2019-2020. Αποτέλεσμα αυτής της καθυστέρησης αποτελεί όχι μόνο η μη διευκόλυνση στην όλη διαδικασία, αλλά και η ταλαιπωρία και η αδικαιολόγητη αναμονή τόσο για τα παιδιά όσο και για τις οικογένειές τους, με όποιες συνέπειες μπορεί να έχει αυτό το γεγονός και για την υγεία τους.

Έτσι, λοιπόν, ενώ έπρεπε το Υπουργείο Παιδείας να δώσει προτεραιότητα στην εξέταση και έγκαιρη ανακοίνωση των ονομάτων, ακριβώς επειδή αφορά μία συγκεκριμένη, ευάλωτη ομάδα, όχι μόνο υπήρξε καθυστέρηση στην όλη διαδικασία, αλλά αυτή τη στιγμή οι χίλιοι πεντακόσιοι σαράντα πέντε, εξ όσων γνωρίζουμε, εισαχθέντες κινδυνεύουν να χάσουν το πρώτο εξάμηνο των σπουδών τους, χωρίς φυσικά δική τους υπαιτιότητα.

Θεωρούμε ότι αποτελεί ευθύνη του Υπουργείου Παιδείας αυτό το σοβαρό πρόβλημα στο ξεκίνημα της ακαδημαϊκής χρονιάς γι’ αυτούς τους φοιτητές και οφείλει φυσικά το Υπουργείο άμεσα να λάβει όλα τα αναγκαία μέτρα, ρυθμίσεις αντίστοιχες, ώστε να εξασφαλιστεί ότι δεν θα χαθεί το δικαίωμα των εξετάσεων του πρώτου εξαμήνου στα εργαστηριακά μαθήματα, αφού, εξ όσων γνωρίζουμε, σε ορισμένα τμήματα τα εργαστηριακά μαθήματα αποτελούν τη συντριπτική πλειοψηφία.

Με βάση τα ανωτέρω, κύριε Πρόεδρε, ρωτάμε τον Υπουργό: Πρώτον, σε ποιες ενέργειες θα προχωρήσει το Υπουργείο, ο Υπουργός, ώστε να μη χαθεί το εξάμηνο των συγκεκριμένων φοιτητών, σε συνεργασία φυσικά με τα αντίστοιχα τμήματα που πρέπει να λάβουν σοβαρά υπ’ όψιν τους το γεγονός της καθυστέρησης και να γίνουν οι αναγκαίες ρυθμίσεις; Και δεύτερον, σε τι μέτρα ενίσχυσης συνολικά των δομών των ανώτατων εκπαιδευτικών ιδρυμάτων θα προχωρήσει η Κυβέρνηση, ώστε να στηριχθούν και ουσιαστικά αφ’ ενός συνολικά οι ανάγκες των φοιτητών και αφ’ ετέρου οι εν λόγω φοιτητές που αντιμετωπίζουν σοβαρά προβλήματα με την υγεία τους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ.

Τον λόγο έχει ο Υφυπουργός κ. Διγαλάκης για τρία λεπτά.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε Λαμπρούλη, σας ευχαριστώ και εκ μέρους της κυρίας Υπουργού για την ερώτηση. Προφανώς, συμμεριζόμαστε κι εμείς –όπως και εσείς- στο Υπουργείο την εξασφάλιση της καλύτερης μέριμνας για την κατηγορία των εισακτέων που πάσχουν από σοβαρές παθήσεις.

Φέτος, στη διαδικασία αυτή, στην εισαγωγή στην τριτοβάθμια εκπαίδευση υποψηφίων με σοβαρές παθήσεις, έλαβαν μέρος χίλιοι εξακόσιοι εβδομήντα οκτώ υποψήφιοι από τους οποίους εισήχθησαν οι χίλιοι πεντακόσιοι σαράντα πέντε. Σήμερα ολοκληρώνονται οι εγγραφές τους στα πανεπιστημιακά τμήματα και σχολές στις ανώτατες εκκλησιαστικές ακαδημίες, στην ΑΣΠΑΙΤΕ και στις ανώτερες σχολές τουριστικής εκπαίδευσης.

Η σχετική διαδικασία συμπλήρωσης του ηλεκτρονικού μηχανογραφικού από αυτούς τους υποψηφίους ξεκίνησε την Τρίτη 17 Σεπτεμβρίου. Αποφασίσαμε να δώσουμε μία μικρή παράταση στην προθεσμία υποβολής έως τις 4 Οκτωβρίου, προκειμένου να μπορούν να συμμετέχουν και υποψήφιοι που εντάσσονται σε νέους κωδικούς παθήσεων. Συγκεκριμένα, εντάχθηκαν στον σχετικό πίνακα δεκαέξι νέες παθήσεις. Η ανακοίνωση των αποτελεσμάτων, όπως σωστά είπατε, έγινε στις 30 Οκτωβρίου.

Όσον αφορά τον κίνδυνο που είπατε, κύριε Λαμπρούλη, να χάσουν το εξάμηνο, αυτό δεν πρόκειται να γίνει. Είμαστε -χωρίς να παραβλέπω την καθυστέρηση, που σωστά το επισημαίνετε, και η οποία, δυστυχώς, είναι διαχρονική- σε διαρκή επικοινωνία και συνεργασία με τις διοικήσεις των πανεπιστημίων, προκειμένου να υπάρξει μέριμνα για να μη χαθεί το εξάμηνο. Τώρα, το τι μέτρα θα λάβουμε, θα σας το πω στη συνέχεια.

Γνωρίζετε ότι αναλάβαμε την πολιτική ηγεσία του Υπουργείου στις 9 Ιουλίου, μόλις δύο μήνες πριν την έναρξη του ακαδημαϊκού έτους, και οι δυνατότητες παρέμβασης που είχαμε ήταν πολύ περιορισμένες. Θέλω, όμως, να πω για την κατηγορία αυτή ότι δεν υπάρχει λόγος η εισαγωγή των υποψηφίων με σοβαρές παθήσεις να έπεται αυτής των υπολοίπων υποψηφίων. Γι’ αυτόν τον λόγο, ήθελα να σας ενημερώσω ότι ήδη διερευνούμε το ενδεχόμενο η εξέταση των δικαιολογητικών να γίνεται πριν τις πανελλαδικές εξετάσεις, η συμπλήρωση του μηχανογραφικού των ατόμων με σοβαρές παθήσεις να γίνεται μαζί με τη συμπλήρωση του μηχανογραφικού των υπολοίπων υποψηφίων και με αυτόν τον τρόπο, τα αποτελέσματα από του χρόνου -που θα έχουμε πραγματικά τη δυνατότητα παρέμβασης- να βγαίνουν πολύ πιο σύντομα.

Τώρα, όσον αφορά στο δεύτερο θέμα, της υποστήριξης των ατόμων με σοβαρές παθήσεις, βεβαίως υπάρχει η υποστήριξη και η μέριμνα για τα άτομα με αναπηρία. Δυστυχώς, στην τριτοβάθμια εκπαίδευση είναι πολύ μικρότερη από ό,τι στις πρώτες βαθμίδες της εκπαίδευσης και όντως υπάρχει ένα πρόβλημα. Εκεί, θέλω να αναφερθώ στην πρωτοβουλία του Υπουργού Επικρατείας κ. Γεραπετρίτη, όπου έχει σχηματιστεί μία επιτροπή για να καταρτιστεί σχέδιο δράσης, το οποίο διατρέχει οριζόντια όλο τον δημόσιο τομέα και φυσικά και τα πανεπιστήμια.

Συμμετέχουν, λοιπόν και εκπρόσωποι του Υπουργείου Παιδείας στην επιτροπή αυτή, γιατί χρειάζεται να έχουμε όχι μόνο υπηρεσίες, αλλά και υποδομές κατάλληλες για να μπορούν τα άτομα αυτά να εκπληρώνουν τις ακαδημαϊκές τους υποχρεώσεις χωρίς προβλήματα.

Επειδή έχω υπερβεί τον χρόνο, υπάρχει και ένα γενικότερο θέμα με τις εγγραφές και τις μετεγγραφές…

**ΠΡΟΕΔΡΕΥΩΝ (Αθανάσιος Μπούρας):** Θα συνεχίσετε στη δευτερολογία σας, κύριε Υπουργέ.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Θα τα αναφέρω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Αντιπρόεδρος της Βουλής κ. Λαμπρούλης για τη δευτερολογία του.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, εάν όντως, όπως λέτε, θα συμπεριληφθούν και τα τμήματα στα πανεπιστήμια με βάση τις υποδείξεις του Υπουργείου, σε ό,τι αφορά το ότι η συγκεκριμένη κατηγορία φοιτητών δεν θα απωλέσουν τη δυνατότητα της εξεταστικής του πρώτου εξαμήνου, με παράλληλη έναρξη πλέον, γιατί, όπως είπατε και εσείς, σήμερα έληξε η εγγραφή των τελευταίων -ενδεχομένως- φοιτητών, μένει να το δούμε και στην πράξη.

Εμείς αυτό που ζητήσαμε στο πρώτο ερώτημα που απαντήσατε, είναι εάν όντως θα χαθεί ή όχι το εξάμηνο. Προφανώς από τα λεγόμενά σας αυτό που βγαίνει ως συμπέρασμα είναι ότι δεν πρόκειται σε καμμία περίπτωση τα συγκεκριμένα παιδιά να αντιμετωπίσουν τέτοιο πρόβλημα.

Σε ό,τι αφορά το δεύτερο, επιτρέψτε μου δυο λόγια. Εμείς θεωρούμε πως συνολικά, όχι μόνο από το θέμα της καθυστέρησης των αποτελεσμάτων κ.λπ., το Υπουργείο Παιδείας είναι αναγκαίο να μεριμνήσει και να λαμβάνει όλα τα απαραίτητα μέτρα ώστε με ουσιαστικό τρόπο να αντιμετωπίζονται και να αντιμετωπιστούν τα προβλήματα, όπως όλων των φοιτητών, αντίστοιχα και ειδικότερα, αν θέλετε, και αυτής της ευάλωτης ομάδας των φοιτητών που πάσχουν από σοβαρές παθήσεις. Βεβαίως είναι μια κατηγορία, δεν τα διαχωρίζουμε, οι φοιτητές με κινητικά ζητήματα-προβλήματα, αλλά υπάρχουν και άλλες σοβαρότερες παθήσεις που απασχολούν μεγάλο αριθμό συμπολιτών μας, τις οικογένειες ή τα παιδιά τους που πρόκειται να φοιτήσουν.

Έτσι, λοιπόν, θεωρούμε ότι γι’ αυτήν την ευάλωτη ομάδα φοιτητών τα πανεπιστήμια, τα ανώτατα εκπαιδευτικά ιδρύματα, θα πρέπει να δημιουργούν όλες εκείνες τις προϋποθέσεις και τα μέσα, μέσω των υπηρεσιών τους, τις δομές, αλλά και τις υποδομές που πρέπει να έχουν, για παράδειγμα -ενδεικτικά αναφέρω- όσον αφορά στα ζητήματα της ιατρικής μέριμνας, κοινωνικής παρέμβασης και άλλα που δεν είναι της παρούσης, ώστε και οι συγκεκριμένοι φοιτητές απρόσκοπτα να μπορούν να ανταποκρίνονται στις ανάγκες των σπουδών τους.

Στην κατεύθυνση αντιμετώπισης ακριβώς αυτών των θεμάτων, των ζητημάτων, των προβλημάτων, η κυριαρχία της λογικής της αυτοτέλειας, του αυτοδιοίκητου, δηλαδή ενός ανταγωνιστικού πανεπιστημίου που οικοδομείται, μας δημιουργεί τον εξής προβληματισμό, την εξής ανησυχία: Εάν θα έχει προτεραιότητα να διαθέσει, για παράδειγμα, πόρους ένα πανεπιστήμιο -ή το πανεπιστήμιο γενικότερα- για την εξασφάλιση όλων εκείνων των απαραίτητων και αναγκαίων υποδομών για τους φοιτητές, για τους νέους με σοβαρές παθήσεις, αφού το μοντέλο διοίκησης των πανεπιστημίων που διαχειρίζεται τα οικονομικά τους θα πρέπει πρώτα και κύρια να λογοδοτεί στην αγορά, η οποία λίγο ενδιαφέρεται για τέτοια ζητήματα και την επίλυσή τους, αφού εξάλλου προβάλλει και προωθεί τον ατομικό δρόμο επίλυσης των όποιων προβλημάτων αντιμετωπίζουν οι φοιτητές και όχι μόνο σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υφυπουργός έχει τον λόγο για τρία λεπτά για τη δευτερολογία του.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Κύριε συνάδελφε, να πω ότι συμφωνούμε στο ότι τα άτομα με σοβαρές παθήσεις, τα άτομα με αναπηρία πρέπει να έχουν τις ίδιες ευκαιρίες με όλους τους υπόλοιπους φοιτητές και γι’ αυτόν τον λόγο εμείς προχωρούμε στις δράσεις τις οποίες ανέφερα προηγουμένως.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δικαιώματα είναι αυτά.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Τώρα, όσον αφορά τα υπόλοιπα δεν συμφωνούμε, προφανώς, στις απόψεις που είπατε. Εγώ θα σας πω ότι στις σύγχρονες μεθόδους αξιολόγησης των πανεπιστημίων και στα κριτήρια που κοιτάζουν είναι το τι πρόνοια λαμβάνουν για τα άτομα με σοβαρές παθήσεις, για τα άτομα με αναπηρία και αξιολογούνται και καλούνται να λάβουν μέτρα για το θέμα αυτό.

Θέλω, όμως, να επανέλθω γενικότερα στο θέμα της καθυστέρησης της εγγραφής φοιτητών, είτε από τις εγγραφές είτε από τις μετεγγραφές, και μια ειδική περίπτωση είναι και η περίπτωση την οποία συζητάμε σήμερα.

Θα ήθελα να θυμίσω εδώ ότι μετά την ανακοίνωση των πανελλαδικών εξετάσεων, η οποία γίνεται συνήθως την τελευταία εβδομάδα του Αυγούστου, υπάρχει μια σειρά από διαδικασίες. Διεξάγονται οι επαναληπτικές πανελλαδικές εξετάσεις και οι πανελλαδικές εξετάσεις των Ελλήνων του εξωτερικού. Τα αποτελέσματα ανακοινώνονται αρχές Οκτωβρίου. Γίνεται επιλογή υποψηφίων υπαγομένων στις διατάξεις των πληγέντων από φυσικές καταστροφές. Τον Σεπτέμβριο, επίσης, καλούνται άλλες ειδικές κατηγορίες, όπως οι αθλητές, να προσκομίσουν δικαιολογητικά στο Υπουργείο. Και αποτέλεσμα όλης αυτής της αλληλουχίας διατάξεων και διαδικασιών είναι οι υποψήφιοι οι οποίοι ανήκουν σε αυτές τις ειδικές κατηγορίες να προσέρχονται για εγγραφή καθυστερημένα.

Το ίδιο συμβαίνει και με τις μετεγγραφές. Η διαδικασία των μετεγγραφών ξεκινάει μετά την εγγραφή των φοιτητών στα πανεπιστήμια, με αποτέλεσμα οι φοιτητές οι οποίοι μετεγγράφονται να εγγράφονται στα τμήματα στα οποία πηγαίνουν πολύ καθυστερημένα.

Το πρόβλημα είναι σαφές. Το πρόβλημα είναι ότι μεσολαβεί πολύ μεγάλο διάστημα από τις πανελλαδικές εξετάσεις μέχρι να ανακοινωθούν οι βάσεις. Αυτό, λοιπόν, είναι το ορόσημο, προκειμένου όλα τα υπόλοιπα στάδια να γίνονται νωρίτερα.

Θα είναι προς όφελος των νέων φοιτητών και των οικογενειών τους αν μπορέσουμε να τους απεγκλωβίσουμε από αυτήν την αβεβαιότητα και το τελικό στάδιο που είναι και οι μετεγγραφές να ανακοινώνονται πολύ νωρίτερα, στις αρχές του ακαδημαϊκού εξαμήνου.

Γι’ αυτό, λοιπόν, μαζί με την αναθεώρηση του πλαισίου των μετεγγραφών, που το έχουμε προαναγγείλει σε προηγούμενες τοποθετήσεις και εδώ στις ερωτήσεις, αλλά και στον δημόσιο λόγο, από το νέο έτος ξεκινάμε μαζί με τις υπηρεσίες του Υπουργείου διερεύνηση για το πώς μπορούμε να επισπεύσουμε την έκδοση των αποτελεσμάτων των πανελλαδικών εξετάσεων και έτσι να συντομεύσουμε το χρονικό διάστημα που μεσολαβεί από τις πανελλαδικές εξετάσεις μέχρι και τις εγγραφές στο ακαδημαϊκό εξάμηνο και των ειδικών κατηγοριών, αλλά και των φοιτητών που προέρχονται από μετεγγραφές.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υφυπουργέ.

Προχωράμε στην τέταρτη με αριθμό 164/1-11-2019 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνηπρος τον Υπουργό Οικονομικών,με θέμα: «Ενιαίοι κανόνες αντιμετώπισης δανειοληπτών».

Στην επίκαιρη αυτή ερώτηση θα απαντήσει ο Υφυπουργός Οικονομικών, κ. Γεώργιος Ζαββός.

Ορίστε, κύριε Κατρίνη, έχετε τον λόγο για δύο λεπτά προκειμένου να αναπτύξετε την ερώτησή σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Νομίζω ότι όλοι εδώ σε αυτήν την Αίθουσα συμφωνούμε ότι στο ζήτημα της διαχείρισης των κόκκινων δανείων, αλλά και της αντιμετώπισης των δανειοληπτών, κύριε Υπουργέ, θα πρέπει να υπάρχουν ενιαίοι κανόνες που να εφαρμόζονται από όλα τα χρηματοπιστωτικά ιδρύματα.

Γνωρίζετε πολύ καλά ότι δεκαεπτά ιδρύματα υπό εκκαθάριση με περιουσιακά στοιχεία τα οποία εκτιμώνται σε 9 δισεκατομμύρια ευρώ, εκ των οποίων τα περισσότερα αντιστοιχούν σε μη εξυπηρετούμενα δάνεια επιχειρήσεων και πολιτών, σήμερα εφαρμόζουν εντελώς διαφορετικούς κανόνες αντιμετώπισης των δανειοληπτών τους.

Μιλάμε για τις συνεταιριστικές τράπεζες σε πάρα πολλές περιφέρειες της χώρας, μιλάμε για το Ταχυδρομικό Ταμιευτήριο, για την Αγροτική Τράπεζα, τραπεζικά ιδρύματα που έχουν αναστείλει τη λειτουργία τους και στα οποία το ποσοστό των μη εξυπηρετούμενων δανείων είναι σημαντικά υψηλότερο από αυτό του μέσου όρου και υπερβαίνει το 55%.

Αυτή, λοιπόν, η κατάσταση δημιουργεί προβλήματα τόσο στους δανειολήπτες όσο και σε σχέση με τη βιωσιμότητα των επιχειρήσεων, γιατί αυτές οι τράπεζες που βρίσκονται υπό εκκαθάριση απαιτούν από τους δανειολήπτες να εξυπηρετήσουν και να εξοφλήσουν τα δάνειά τους εντός οκταετίας και αυτή η οκταετία συμπληρώνεται το 2021, το οποίο σημαίνει ότι η όποια λύση και αντίδραση πρέπει να είναι άμεση και βεβαίως δεν λαμβάνουν υπ’ όψιν τους τη γενικότερη οικονομική συγκυρία, αλλά και τη δυστοκία στη χρηματοδότηση των επιχειρήσεων.

Την ίδια στιγμή στις συστημικές τράπεζες υπάρχει πολύ μεγαλύτερη ευελιξία, που επιτρέπει την αποπληρωμή των δανειακών υποχρεώσεων σε πολλές περιπτώσεις εντός και είκοσι ετών, λαμβανομένων υπ’ όψιν των ειδικών συνθηκών του κάθε δανειολήπτη.

Δημιουργούνται, λοιπόν, δανειολήπτες δύο ταχυτήτων και με αυτόν τον τρόπο τιμωρούνται οι δανειολήπτες των συνεταιριστικών και των τραπεζών που είναι υπό εκκαθάριση, χωρίς πραγματικά να φέρουν καμμία ευθύνη για το γεγονός ότι αυτές οι τράπεζες οδηγήθηκαν σε εκκαθάριση.

Επειδή, λοιπόν, όλοι συμφωνούμε ότι πρέπει να υπάρχουν ενιαίοι κανόνες στην αντιμετώπιση των δανειοληπτών, ερωτώ τι προτίθεστε να κάνετε, ώστε να αρθεί αυτή η πρωτοφανής αδικία και, βεβαίως, να εφαρμοστούν ενιαίοι κανόνες στην αντιμετώπιση των δανειοληπτών που είναι στις υπό εκκαθάριση τράπεζες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για τρία λεπτά για να απαντήσετε.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κύριε Πρόεδρε, όπως και το αξιότιμο μέλος του Κοινοβουλίου, τον κ. Κατρίνη, που μας δίνει την ευκαιρία να διευκρινίσουμε ορισμένα θέματα που είναι κρίσιμα για τους Έλληνες δανειολήπτες.

Κατ’ αρχάς, όπως ορθά σημειώσατε, υπάρχει ήδη ένα πλαίσιο ειδικής εκκαθάρισης στην Ελλάδα, μέσα στο οποίο έχουν ενταχθεί οι δεκαεπτά υπό εκκαθάριση τράπεζες, τις οποίες αναφέρατε. Το πλαίσιο αυτό, η ειδική εκκαθάριση δηλαδή, βρίσκεται υπό την εποπτεία της Τράπεζας της Ελλάδος.

Εκεί, όμως, που θα ήθελα να αποδώσουμε τη δέουσα προσοχή είναι ότι υπάρχει ένα κανονιστικό πλαίσιο ενιαίων κανόνων. Τι εννοώ; Υπάρχουν δύο, τουλάχιστον, πράξεις της Τράπεζας της Ελλάδος, οι οποίες αφορούν αφ’ ενός μεν την κατ’ αναλογία εφαρμογή του Κώδικα Δεοντολογίας, ο οποίος εφαρμόζεται για τις κανονικές τράπεζες, και στις τράπεζες οι οποίες βρίσκονται υπό εκκαθάριση, καθώς και στους πιστωτικούς συνεταιρισμούς. Παράλληλα, υπάρχει άλλη πράξη πάλι της Τράπεζας της Ελλάδος, η οποία θέτει τους όρους και τις προϋποθέσεις διαχείρισης των περιουσιακών στοιχείων των υπό εκκαθάριση πιστωτικών ιδρυμάτων.

Εδώ θα πρέπει να γίνει σαφές ότι αυτό το πλαίσιο παρέχει την αναγκαία ευελιξία ώστε οι δανειολήπτες των υπό εκκαθάριση πιστωτικών ιδρυμάτων να έχουν τη δυνατότητα -και πρέπει να τονιστεί αυτό- ρυθμίσεων η χρονική διάρκεια των οποίων μπορεί να ποικίλλει. Αν είναι επιχειρηματικά ή καταναλωτικά δάνεια μπορεί να είναι για μία δεκαετία, όταν πρόκειται για στεγαστικά δάνεια μπορεί να φτάσουν τη μία εικοσαετία.

Αντιλαμβάνεστε, λοιπόν, ότι το πλαίσιο αυτό παρέχει τη δυνατότητα ευελιξίας για βιώσιμες ρυθμίσεις, όπως είναι η περίοδος χάριτος του κεφαλαίου, ανισόποσες δόσεις, μία καταληκτική δόση μεγάλης διάρκειας, επαναδιαπραγμάτευση μετά τη διετία και κυρίως δυνατότητα συμβιβαστικής εξόφλησης, δηλαδή κούρεμα χρέους.

Θα πρέπει, όμως, να έχουμε υπ’ όψιν μας ότι η κάθε περίπτωση είναι ειδική. Χρειάζεται, δηλαδή, μία εξατομικευμένη αξιολόγηση, η οποία γίνεται με βάση την οφειλή, με βάση την εμπράγματη εξασφάλιση, με βάση την περιουσιακή κατάσταση, με βάση τη διάθεση συνεργασίας του οφειλέτη και κυρίως την ικανότητα αποπληρωμής.

Αντιλαμβάνεστε -και θα πρέπει να γίνει σαφές- ότι οι κανόνες είναι ενιαίοι, είτε αυτοί αφορούν τις ενεργές τράπεζες, είτε τις τράπεζες οι οποίες είναι υπό εκκαθάριση, είτε αυτές είναι συστημικές, είτε είναι άλλες συνεταιριστικές τράπεζες.

Με άλλα λόγια, δεν υπάρχει πλαίσιο το οποίο δημιουργεί τράπεζες δύο ταχυτήτων, οφειλέτες δύο ταχυτήτων. Υπάρχει ενιαίο πλαίσιο, με τη διαφορά ότι το κάθε πιστωτικό ίδρυμα έχει τη δυνατότητα να χρησιμοποιεί διαφορετικές μεθόδους σε σχέση με την ειδική περίπτωση του κάθε οφειλέτη. Είναι, λοιπόν, ενιαίο το πλαίσιο, αλλά πάντα υπάρχουν δυνατότητες. Και ευτυχώς που υπάρχουν αυτές οι δυνατότητες, για να φροντίζουν ακριβώς κάθε ειδική περίπτωση και να δίνονται οι καλύτερες δυνατές λύσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κατρίνη, έχετε τον λόγο για τρία λεπτά για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εμφανίζεστε ιδιαίτερα καθησυχαστικός, λέγοντας ότι υπάρχει ενιαίο πλαίσιο κανόνων στην αντιμετώπιση των δανειοληπτών. Δεν νομίζω, όμως, ότι συμφωνούν μαζί σας τα επιμελητήρια όλης της χώρας, που εκπροσωπούν επαγγελματίες και επιχειρηματίες που έχουν πάρει δάνειο από αυτές τις τράπεζες και οι οποίοι αντιμετωπίζουν σε καθημερινή βάση την ωμή πραγματικότητα, τη δυσκολία και την έλλειψη ευελιξίας στο χρονικό πλαίσιο, αλλά και στους κανόνες αποπληρωμής, ειδικά σε αυτήν τη συγκυρία η οποία και εσείς συμφωνείτε ότι παραμένει εξαιρετικά δύσκολη και κρίσιμη.

Ξέρετε πολύ καλά ότι πάρα πολλές μικρομεσαίες επιχειρήσεις, ιδιαίτερα στην ελληνικήπεριφέρεια, συνεργάστηκαν με συνεταιριστικές τράπεζες για τη χρηματοδότησή τους. Επίσης, συμφωνείτε ότι οι συνεταιριστικές τράπεζες, ανεξαρτήτως του εάν κάποιες οδηγήθηκαν σε καθεστώς εκκαθάρισης, διαθέτουν ένα συγκριτικό πλεονέκτημα, γιατί γνωρίζουν πολύ καλύτερα τις ιδιαιτερότητες της τοπικής οικονομίας, αλλά και των μικρομεσαίων επιχειρήσεων τις οποίες καλούνται να χρηματοδοτήσουν.

Βεβαίως, ο ρόλος του εκκαθαριστή δεν πρέπει να είναι μόνο εισπρακτικός. Πρέπει να λαμβάνει υπ’ όψιν τη βιωσιμότητα των επιχειρήσεων, το διαθέσιμο εισόδημα και τις ιδιαιτερότητες κάθε δανειολήπτη ή επιχείρησης.

Και βεβαίως, σήμερα η πραγματικότητα λέει ότι ο εκκαθαριστής δεν παρέχει πλήρη ενημέρωση για την πορεία της εκκαθάρισης, για το ποια και πόσα δάνεια έχουν ρυθμιστεί, για προφανείς λόγους, ώστε να μην αναδειχθεί το μέγεθος του προβλήματος.

Εμείς θεωρούμε ότι θα πρέπει να υπάρχει μείωση των επιτοκίων, αύξηση χρόνου αποπληρωμής και στην πράξη εφαρμογή ενιαίων κανόνων. Ξέρετε πολύ καλά -ενδεικτικά θα το αναφέρω- ότι στην Αγροτική Τράπεζα υπάρχουν δάνεια που δεν εξυπηρετούνται από το 2012, «τρέχουν» με πολύ υψηλό επιτόκιο 12% έως 14%, ενώ η περίοδος εξόφλησης δεν υπερβαίνει τα δέκα χρόνια. Είναι στο ειδικό πλαίσιο που λέτε κι εσείς ότι μπορεί να αντιμετωπίζει την κάθε περίπτωση.

Και, βεβαίως, δεν είμαι σίγουρος ότι η υπό εκκαθάριση Αγροτική Τράπεζα εφαρμόζει ή υλοποιεί το σύνολο των μέτρων που προβλέπονται στον Κώδικα Δεοντολογίας του ν.4224/2013.

Γι’ αυτά τα δάνεια της υπό εκκαθάριση Αγροτικής Τράπεζας, στην οποία παρέμειναν τα μη εξυπηρετούμενα, ενώ τα ενήμερα τότε πέρασαν στο διάδοχο σχήμα της Πειραιώς, δεν δόθηκε διέξοδος ούτε με τροποποίηση του Πτωχευτικού Κώδικα στον ν.4446/2016, ούτε βεβαίως με τον νόμο για τον εξωδικαστικό συμβιβασμό.

Βεβαίως, κύριε Υπουργέ, γνωρίζετε ότι εμείς στο Κίνημα Αλλαγής, ακριβώς επειδή καθημερινά γινόμαστε δέκτες παραπόνων και αιτημάτων και από επιχειρηματίες και από δανειολήπτες, σήμερα καταθέσαμε τροπολογία -και το λέω αυτό επειδή επίκειται νομοθετική ρύθμιση του σχεδίου «ΗΡΑΚΛΗΣ» που αφορά τη μεταφορά των μη εξυπηρετούμενων δανείων σε ένα «όχημα ειδικού σκοπού»- και για την προστασία της πρώτης κατοικίας που από 1-1-2020 πλέον σταματάει οριστικά, με ψήφο της προηγούμενης κυβέρνησης, αλλά και δική σας μέχρι στιγμής σιωπηρή συναίνεση, αλλά και για το ακανθώδες ζήτημα της δυνατότητας να δοθεί στους αντικειμενικά αδύναμους δανειολήπτες η δυνατότητα αγοράς από το πιστωτικό ίδρυμα του δανείου πριν αυτό μεταβιβαστεί στο fund, το οποίο ξέρετε πολύ καλά ότι λειτουργεί με αμιγώς κερδοσκοπικά κριτήρια.

Ο ν.4605/2019 -νόμος της προηγούμενης κυβέρνησης- και η ηλεκτρονική πλατφόρμα απέτυχαν παταγωδώς και οι όποιες βελτιώσεις ψηφίζονται αυτή την εβδομάδα, δεν θα αλλάξουν τη συνολική εικόνα, που σημαίνει ότι πάρα πολλοί συμπολίτες μας θα βρεθούν αντιμέτωποι με τον κίνδυνο μαζικών πλειστηριασμών.

Νομίζω ότι με αφορμή το νομοθετικό πλαίσιο του «ΗΡΑΚΛΗ» που το περιμένουμε μέσα στον μήνα, θα πρέπει να δείτε και το ζήτημα με τις συνεταιριστικές τράπεζες, αλλά και με τις υπόλοιπες που είναι υπό εκκαθάριση, αλλά και το ζήτημα της πρώτης κατοικίας και της δυνατότητας επαναγοράς του δανείου από τους αντικειμενικά αδύναμους δανειολήπτες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τρία λεπτά, για τη δευτερολογία σας.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς, νομίζω ότι είναι σαφές ότι το πλαίσιο είναι ενιαίο και δεύτερον, ότι δεν ισχύει αυτό το οποίο αναφέρει στην ερώτησή του ο αξιότιμος ερωτών. Δεν ισχύει, βέβαια, ότι οι εκκαθαριστές υποχρεώνουν σε αποπληρωμή οφειλών σε οκτώ και μόνο έτη. Δεν υπάρχει τέτοια περίπτωση μέχρι τώρα, δεν την έχουμε δει. Αντιθέτως, έχουμε περιπτώσεις οι οποίες αφορούν αγροτικούς, κτηνοτροφικούς συνεταιρισμούς, όπως είναι εκείνος της Άρτας, βάσει του οποίου ρυθμίστηκαν δάνεια ακόμα και με κούρεμα του δημοσίου, με δεκαετές σχέδιο που υπογράφτηκε μόλις δύο τρεις μήνες πριν. Αν έχει κάτι άλλο στο μυαλό του ο κύριος Βουλευτής, θα μπορεί πάντα να μας ρωτήσει για να δώσουμε κι εμείς τα στοιχεία εκείνα τα οποία χρειάζεται.

Κύριε Πρόεδρε, η ερώτηση αυτή μου δίνει την ευκαιρία να τονίσω το έργο το οποίο έχει επιτελέσει μέχρι σήμερα η ελληνική Κυβέρνηση σε σχέση ακριβώς με τον Έλληνα δανειολήπτη, αλλά και τον Έλληνα πολίτη. Το σχέδιο «ΗΡΑΚΛΗΣ», στο οποίο αναφερθήκατε, αποτελεί μία καινοτόμο λύση, η οποία αποβλέπει σε μία ρύθμιση συστημική, η οποία θα μειώνει ένα μεγάλο όγκο των κόκκινων δανείων. Υπολογίζουμε ότι θα είναι γύρω στα 30 δισεκατομμύρια, δηλαδή το 40% του υπάρχοντος όγκου. Αυτό ακριβώς θα δώσει τη δυνατότητα σε όλες εκείνες τις τράπεζες οι οποίες έχουν κόκκινα δάνεια, απαλλάσσοντας τους ισολογισμούς τους από αυτό το βάρος, να στραφούν ακριβώς στη χρηματοδότηση, στην αιματοδότηση της πραγματικής οικονομίας, δηλαδή των νοικοκυριών και των μικρομεσαίων επιχειρήσεων.

Η Κυβέρνηση δείχνει ακριβώς την ευαισθησία της σε αυτό τον τεράστιο τομέα, μην κάνοντας χρήση έστω και ενός ευρώ του Έλληνα φορολογούμενου.

Πρόκειται για λύση την οποία στηρίζουν οι αγορές και έγινε δυνατή ακριβώς και μόνο λόγω της σημαντικής κυβερνητικής αλλαγής και της εμπιστοσύνης των αγορών, από τις οποίες πλέον, όπως έχετε υπ’ όψιν, έχει δυνατότητα η Ελλάδα άντλησης χρήματος σε πολύ χαμηλό κόστος.

Αυτό ακριβώς βοηθάει και την όλη δυνατότητα, αν θέλετε, αναρίθμησης, αναζωογόνησης του ελληνικού τραπεζικού συστήματος, το οποίο είναι και θα γίνει ο νευραλγικός εκείνος άξονας της ανάπτυξης, την οποία χρειάζεται η ελληνική οικονομία, ώστε να μπορούν να βρεθούν και πάλι θέσεις εργασίας, να δοθεί εκείνη η ρευστότητα στην ελληνική οικονομία, στον Έλληνα πολίτη, τον οποίο λύγισε, γονάτισε αυτή η κρίση και πλέον βλέπει πραγματικές δυνατότητες εξόδου.

Θέλω να πω ότι το πλαίσιο αυτού του σχεδίου στηρίζουν όχι μόνο όλοι οι ευρωπαϊκοί οργανισμοί, αλλά έχει πάρει την ψήφο των διεθνών αγορών και όλων των επενδυτών, οι οποίοι, όπως θα έχετε υπ’ όψιν σας, αυτόν τον καιρό συρρέουν στην Αθήνα και στην Ελλάδα όχι μόνο για το σχέδιο «ΗΡΑΚΛΗΣ», αλλά και για πολλά άλλα σχέδια τα οποία προσφέρει πλέον η Ελλάδα, η οποία επανέρχεται μετά από μια δεκαετία στον επενδυτικό χάρτη της Ευρώπης και η οποία γίνεται πραγματικό παράδειγμα της Ευρωζώνης σε αυτόν τον τομέα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Πριν προχωρήσουμε στις επόμενες επίκαιρες ερωτήσεις, θα ήθελα να αναγνώσω ένα αίτημα συναδέλφου.

Ο Βουλευτής κ. Γεώργιος Κατρούγκαλος ζητεί άδεια ολιγοήμερης απουσίας στο εξωτερικό από 15-11-2019 έως και 17-11-2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, η Βουλή ενέκρινε τη ζητηθείσα άδεια.

Συνεχίζουμε με τη δεύτερη με αριθμό 178/5-11-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Ολιγομελή τμήματα προσανατολισμού Γενικού Λυκείου (ΓΕΛ) στην Περιφερειακή Ενότητα Κιλκίς».

Στην ερώτηση θα απαντήσει η Υφυπουργός Παιδείας και Θρησκευμάτων κ. Σοφία Ζαχαράκη.

Ορίστε, κύριε Δελή, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Το πρόβλημα, φυσικά, το αντιμετωπίζουν οι μαθητές σε όλη τη χώρα, αλλά η ερώτησή μας επικεντρώνεται στην περιοχή του Κιλκίς, όπου σε τρία λύκεια, στο λύκειο των Μουριών -οι Μουριές είναι ένα πανέμορφο χωριό δίπλα στη λίμνη Δοϊράνη- στο λύκειο του Νέου Αγιονερίου και στο γενικό Λύκειο Ευρωπού δεν λειτουργούν τμήματα προσανατολισμού, επειδή κρίθηκαν ολιγομελή.

Φυσικά αυτό έχει αναστατώσει εκεί τους μαθητές και τις οικογένειές τους. Η κατάσταση αυτή συνεχίζεται ακόμη και δύο μήνες μετά την έναρξη των μαθημάτων.

Να πούμε εδώ ότι όλο αυτό το διάστημα χόρτασαν από υποσχέσεις και από παχιά λόγια από διάφορους παράγοντες εκεί, ότι θα λυθεί το ζήτημα, αλλά μέχρι στιγμής δεν έχει γίνει απολύτως τίποτα.

Να πούμε, δε, εδώ ότι μέχρι σήμερα δεν έχει γίνει κάτι. Αν αυτή είναι η οριστική απάντηση του Υπουργείου, τότε οι μαθητές αυτών των τμημάτων προσανατολισμού, τα οποία δεν θα λειτουργήσουν, θα αναγκαστούν να πάνε τριάντα ή και τριάντα πέντε χιλιόμετρα μακριά. Οι Μουριές από το Κιλκίς είναι τριάντα πέντε με σαράντα χιλιόμετρα απόσταση περίπου. Δεν τη λες μικρή αυτή την απόσταση!

Να θυμίσουμε εδώ ότι είχαμε καταθέσει και γραπτή ερώτηση στο Υπουργείο Παιδείας για το ίδιο ζήτημα, η οποία απαντήθηκε. Στις 15 του Οκτώβρη το Υπουργείο επιβεβαίωσε με την απάντησή του την ύπαρξη του προβλήματος -αλίμονο!- και σημείωσε -διαβάζω αυτολεξεί- τα εξής: «…λόγω της μη ύπαρξης του αναγκαίου και απαραίτητου αριθμού εκπαιδευτικών για την απρόσκοπτη λειτουργία τους, αλλά και εξαιτίας του ότι δεν είναι δυσχερής η μετακίνηση των μαθητών - μαθητριών σε άλλο λύκειο». Αυτό απάντησε το Υπουργείο.

Δεν είναι δυσχερής για το Υπουργείο η μετακίνηση αυτών των μαθητών. Ευχερής είναι. Μάλλον, ευχερέστατη είναι σύμφωνα με το Υπουργείο Παιδείας. Τι πειράζει να μετακινούνται 30 και 35 χιλιόμετρα κάθε μέρα οι μαθητές σε ξεχαρβαλωμένους επαρχιακούς δρόμους; Είναι ασήμαντο το γεγονός!

Προσθέτουμε εδώ ότι στην ίδια απάντηση επιβεβαιώνετε ότι κι άλλοι δύο τομείς -ειδικοτήτων πια- στο 1ο ΕΠΑΛ του Κιλκίς δεν εγκρίθηκαν, όχι μόνο γιατί δεν υπήρχαν εκπαιδευτικοί, αλλά γιατί στη συγκεκριμένη περίπτωση δεν υπήρχαν και αίθουσες. Καταλαβαίνουμε, δηλαδή, τη διάσταση που έχει αυτό το πρόβλημα. Φυσικά, αρκετοί από αυτούς τους μαθητές αναγκάζονται, όντας στη Γ΄ λυκείου, να αλλάζουν τις προτιμήσεις τους, να αλλάζουν τις ειδικότητές τους, να αλλάζουν τους προσανατολισμούς και τις κατευθύνσεις τους.

Αυτό που θέλουμε να ζητήσουμε από την Υπουργό είναι να ξανασκεφτεί το Υπουργείο και να εγκρίνει αυτά τα ολιγομελή τμήματα στην περιοχή του Κιλκίς, καθώς και όλα τα υπόλοιπα στη χώρα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τρία λεπτά για την πρωτολογία σας, για να απαντήσετε.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Δελή, ευχαριστώ για την ευκαιρία που μου δίνετε να μιλήσουμε για ένα θέμα εδώ στη Βουλή, για το οποίο έχουμε και οι δύο αναφερθεί εκτενώς και έχει να κάνει με τις ελλείψεις στα σχολεία. Πολλές Δευτέρες έχουμε συμπέσει εδώ και ευχαριστώ για την ευκαιρία να απαντήσω και σήμερα.

Στην απάντηση την οποία λάβατε ως προς την περιοχή του Κιλκίς, αλλά και ως προς άλλες περιοχές, κάναμε σαφές ότι υπήρχαν δυσκολίες που ούτως ή άλλως παραλάβαμε. Και μη θεωρείτε, παρακαλώ, ότι αυτό είναι μία κοινότοπη απάντηση. Είναι υπαρκτό, καθώς έπρεπε να λειτουργήσουμε στο πλαίσιο του ν.4610/2019, γιατί ούτως ή άλλως οι προϋποθέσεις λειτουργίας των τμημάτων ομάδων μαθημάτων προσανατολισμού για το γενικό λύκειο και τα υποχρεωτικά επτάωρα δημιούργησαν πάρα πολλές ανάγκες σε όλη την Ελλάδα, όπως επίσης και πολύ περισσότερα ολιγομελή.

Προσέξτε, όμως, κάτι. Επειδή θέσατε το ζήτημα συγκεκριμένα της περιοχής, θα ήθελα να σας δώσω κάποιους αριθμούς που είναι νομίζω ενδεικτικοί και της πρόθεσης του Υπουργείου ως προς τη λειτουργία των ολιγομελών τμημάτων. Και παρακαλώ, μην αμφισβητήσετε ούτε λεπτό ότι κι εμείς σκεφτόμαστε κοινωνικά. Δεν θα θέλαμε τα παιδιά να ταλαιπωρούνται σε δρόμους που πράγματι είναι δύσκολοι. Οι χειμερινές δύσκολες συνθήκες θα δημιουργούσαν πιθανότατα μία αδυναμία πρόσβασης. Τα παιδιά του ΕΠΑΛ αναγκάστηκαν και μετακινούνται, ούτως ή άλλως, προς το πλησιέστερο σχολείο. Με αυτή τη λογική προτείναμε και δώσαμε και μία λύση ως προς τα παιδιά του γενικού λυκείου.

Όμως, επανέρχομαι λίγο στο θέμα των αριθμών. Υπήρχαν, λοιπόν, τριάντα επτά αιτήματα για ολιγομελή τμήματα και ενεκρίθησαν -δεν σας κουράζω με λεπτομέρειες- τα τριάντα ένα.

Πάμε, λοιπόν, στα συγκεκριμένα τμήματα. Μιλάμε για το ΓΕΛ Ευρωπού, δηλαδή για δύο μαθητές στην Ομάδα Προσανατολισμού Θετικών Επιστημών και για έναν μαθητή στην Ομάδα Προσανατολισμού Υγείας. Η απόσταση από το πλησιέστερο σχολείο είναι 11,7 χιλιόμετρα.

Στο δεύτερο ΓΕΛ, στις Μουριές που αναφερθήκατε συγκεκριμένα, έχουμε έναν μαθητή θετικών επιστημών που θα μπορούσε να πάει στο Χέρσο, το οποίο είναι περίπου 11 με 12 χιλιόμετρα -με διορθώνετε, αν κάνω κάποιο λάθος, γιατί είστε από την περιοχή, αλλά δεν νομίζω ότι κάνω- και υπάρχουν και τέσσερις μαθητές στην Ομάδα Προσανατολισμού Οικονομίας και Πληροφορικής, στους οποίους ούτως ή άλλως αναφερόμαστε αυτή τη στιγμή. Στο Αγιονέρι υπάρχουν τρεις μαθητές στην Ομάδα Προσανατολισμού Οικονομίας και Πληροφορικής.

Πράγματι, το πλησιέστερο ΓΕΛ είναι 36 χιλιόμετρα. Και αυτό το οποίο είπατε πριν, ότι οι Μουριές από το Κιλκίς είναι 34,5 χιλιόμετρα, ισχύει.

Πρόθεση του Υπουργείου -και αυτό θέλω να το κάνω σαφές εδώ- είναι να εξαντλήσει κάθε φορά τις δυνατότητες που έχει, δεδομένων βέβαια και των διαθέσιμων πιστώσεων.

Οφείλω, λοιπόν, να σας ενημερώσω για κάτι που ούτως ή άλλως ήδη ξέρετε, γιατί παρακολουθείτε πολύ καλά το κοινοβουλευτικό έργο, ότι ήδη έχουμε κάνει τρεις φάσεις προσλήψεων αναπληρωτών, με πιο πρόσφατες αυτές τις προηγούμενης εβδομάδας όπου καλύψαμε έξι χιλιάδες εξακόσιες είκοσι εννέα πιστώσεις. Με αυτές και περιμένοντας να γίνουν οι οριστικές τοποθετήσεις -θα γίνουν μέχρι και αύριο- πιστεύουμε ότι πιθανότατα μπορούμε να καλύψουμε με το προσωπικό το οποίο έχει πάει, τις ανάγκες ακόμα και γι' αυτά τα τμήματα.

Μπορεί να είπατε αυτή τη στιγμή για βαρύγδουπες δηλώσεις τοπικών παραγόντων. Εγώ δεν ξέρω σε ποιους αναφέρεστε. Να ξέρετε, πάντως, ότι εγώ μιλάω καθημερινά με τον Βουλευτή της περιοχής μας, τον κ. Γεωργαντά, που έχει πάει και σε λαϊκές συνελεύσεις και έχει συμμετάσχει ούτως ή άλλως σε έναν διάλογο πολύ ενεργό με την περιοχή. Πράγματι προσπαθήσαμε ώστε να βρούμε λύσεις οι οποίες είναι βιώσιμες, γιατί για ένα τμήμα το οποίο δεν έχει καθηγητή, θα είμαστε μετά υπόλογοι όλοι απέναντι σε αυτά τα παιδιά.

Θα είμαστε, λοιπόν, θετικά διακείμενοι σε μια πιθανή λειτουργία των τμημάτων, αν τελικά προκύψει και από τις διαθέσιμες πιστώσεις ότι μπορούσαν να λειτουργήσουν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κύριε Δελή έχετε τον λόγο για τη δευτερολογία σας, για τρία λεπτά.

**ΙΩΑΝΝΗΣ ΔΕΛΗΣ:** Πολλά «αν» και «εφόσον» βάλατε, κυρία Υπουργέ και αυτό μας ανησυχεί πάρα πολύ.

Επικαλεστήκατε για άλλη μια φορά την κατάσταση την οποία παραλάβατε. Τα έχουμε ξαναπεί. Δεν πρωτοτυπείτε καθόλου. Κάθε κυβέρνηση αυτό κάνει, ιδιαίτερα το πρώτο διάστημα. Για όλα φταίνε οι προηγούμενοι! Έχουμε πει πάρα πολλά για αυτό.

Αναφερθήκατε στον αριθμό των μαθητών και εδώ θέλω να σταθώ λιγάκι. Κατά τη γνώμη μας, κυρία Ζαχαράκη, το πρόβλημα δεν είναι ποσοτικό. Ακόμα κι ένα παιδί στη χώρα μας να μην μπορεί ή να εμποδίζεται να σπουδάσει αυτό που πραγματικά θέλει, για εμάς αυτό είναι πρόβλημα και η ευθύνη είναι ακέραια της εκάστοτε κυβέρνησης. Συνεπώς δεν μπορείτε να λέτε εσείς, «είναι ένα παιδί εκεί», «δύο παιδιά εκεί», «τέσσερα παιδιά εκεί», «ας πάνε δεκαπέντε χιλιόμετρα παρακεί», «ας πάνε δεκαπέντε χιλιόμετρα παραδώ», που δεν είναι δεκαπέντε χιλιόμετρα, είναι πολλά περισσότερα και το αναγνωρίσατε και εσείς.

Βεβαίως είπατε αυτό το κλασικό και το πιο ανησυχητικό από όλα, «δεδομένων των δημοσιονομικών συνθηκών». Τις ξέρουμε αυτές τις δημοσιονομικές συνθήκες, όπως τις ξέρετε και εσείς. Ποτέ αυτές οι συνθήκες δεν θα έχουν χώρο για να ικανοποιηθούν οι ανάγκες του λαού μας στην παιδεία, στην υγεία, στις κοινωνικές του ανάγκες. Ούτε και εδώ πρωτοτυπείτε. Όλες οι κυβερνήσεις αυτό λένε όλα αυτά τα χρόνια που θυμάμαι εγώ.

Εν πάση περιπτώσει, κάποια στιγμή θα πρέπει να σταματήσετε να συγκρίνεστε μεταξύ σας εσείς οι κυβερνώντες και να συγκριθείτε με τις ανάγκες τις σύγχρονες και τις σημερινές. Κι αν ποτέ το κάνετε αυτό, κυρία Υπουργέ, τότε θα βρεθείτε και εσείς και η Κυβέρνησή σας κατώτεροι και των περιστάσεων και των αναγκών που έχουν σήμερα τα παιδιά του ελληνικού λαού.

Επανέρχομαι λιγάκι στο θέμα της απόστασης. Δεν μπορεί εδώ το Υπουργείο να λέει ότι δεν είναι δυσχερής η μετακίνηση των μαθητών, μαθητριών σε άλλο γενικό λύκειο. Ώστε έτσι; Δεν είναι δυσχερής η μετακίνηση; Ποιος αναλαμβάνει, λοιπόν, αυτή την ευθύνη της μετακίνησης; Ποιος; Ο μαθητής, η οικογένειά του ή η πολιτεία, το Υπουργείο, η κυβέρνηση, τέλος πάντων, η οποία οφείλει -θυμίζω εδώ- σύμφωνα με τη συνταγματική επιταγή να παρέχει δημόσια και δωρεάν εκπαίδευση σε όλα τα παιδιά; Την έχει ή δεν την έχει η πολιτεία αυτή την ευθύνη;

Βεβαίως, το πιο τραγικό, κατά τη γνώμη μου, είναι αυτό που γράφεται εδώ και το γράφει αυτό σε απάντησή του το Υπουργείου Παιδείας. Το διαβάζω, κύριε Πρόεδρε: «Επισημαίνεται ότι λόγω της μη ύπαρξης του αναγκαίου και απαραίτητου αριθμού εκπαιδευτικών για την απρόσκοπτη λειτουργία των τμημάτων αυτών…». Ξέρετε, δεν μπορεί να επικαλείται το Υπουργείο την μη ύπαρξη εκπαιδευτικών. Εκπαιδευτικοί υπάρχουν, κυρία Ζαχαράκη. Είναι χιλιάδες. Είναι αδιόριστοι. Περίπου τριάντα πέντε χιλιάδες εκπαιδευτικοί κάθε χρόνο προσλαμβάνονται ως αναπληρωτές. Φέτος θα χρειαστεί να κάνετε και άλλες προσλήψεις, γιατί και μετά την τρίτη φάση θα υπάρξουν σίγουρα κενά. Είπαμε ότι τριάντα πέντε χιλιάδες θα πρέπει να είναι αυτές οι προσλήψεις.

Συνεπώς κατά τη γνώμη μας δεν μπορεί το Υπουργείο -είναι μνημείο αυτό- να λέει ότι δεν υπάρχουν οι εκπαιδευτικοί. Υπάρχουν, αλλά τους κρατάτε κι εσείς -όπως και οι προηγούμενοι- σε ομηρία. Τους τάζετε διορισμούς, δέκα, δεκαπέντε, είκοσι χιλιάδες. Ό,τι αριθμό θέλει βάζει ο καθένας. Μέχρι στιγμής, πάντως, δεν έχει γίνει κανένας διορισμός.

Εν πάση περιπτώσει, για να το κλείνουμε, οι μαθητές αυτοί καλά κάνουν και κινητοποιούνται και διεκδικούν. Έχουν τη συμπαράσταση όλης της τοπικής κοινωνίας εκεί, από φορείς, από σωματεία, από δήμους. Είναι πολύ λογικό. Μιλάμε για παιδιά που μένουν σε αυτά τα χωριά, τα απομακρυσμένα. Εν πάση περιπτώσει, εάν δεν είναι τα δάκρυα των κυβερνώντων κροκοδείλια για τους ανθρώπους της επαρχίας, αποδείξτε το με έργα.

Σας καλούμε να λειτουργήσετε ξανά όλα αυτά τα τμήματα προσανατολισμού, τα λεγόμενα «ολιγομελή». Τι να κάνουμε; Στην επαρχία, κυρία Ζαχαράκη, ολιγομελή θα είναι τα τμήματα. Δεν έχει μείνει και πάρα πολύς κόσμος.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για τρία λεπτά για τη δευτερολογία σας.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Δελή, είμαι και εγώ από επαρχία. Η επαρχία από την οποία κατάγομαι -όπως και ο κ. Μπούρας-, η Ευρυτανία, έχει πράγματι πολλά παιδιά τα οποία μετακινούνται με διαφορετικά μέσα. Και έχει αναλάβει το κράτος τη μετακίνηση αυτή.

Άρα σε πολλές περιοχές στην Ελλάδα ζουν καθημερινά αυτή τη δυσκολία και την ταλαιπωρία παιδιά μικρότερης και μεγαλύτερης ηλικίας.

Βάλτε όμως και μια άλλη παράμετρο, αν θέλετε. Την κοινωνικοποίηση του παιδιού σε ένα ολιγομελές τμήμα, ένα μονομελές. Επίσης, την ευγενή άμιλλα και τον συναγωνισμό μέσα στην τάξη. Αλλά αυτό το βλέπουμε. Και θέλω να σας πω ότι θεωρώ ότι για να ενισχύσουμε, είτε είναι ηπειρωτικότητα ή νησιωτικότητα, την περιφερειακή πολιτική, θα έπρεπε να κάνουμε ακόμα περισσότερο την προσπάθειά μας και να ενισχύουμε τμήματα. Όχι όμως να δίνουμε στα παιδιά ελπίδες για λειτουργία τμημάτων, αν πράγματι εκείνη τη στιγμή δεν μπορεί το κράτος να αντεπεξέλθει στο να έχει τον εκπαιδευτικό.

Φάνηκε σαν να μην ακούσατε καθόλου την πρώτη μου τοποθέτηση. Όμως δεν πειράζει. Είμαι εδώ για να το συμπληρώσω. Όταν απαντήθηκε η ερώτηση, μιλήσαμε για την ανάγκη να γίνει επικαιροποίηση, καταγραφή και πλήρωση των κενών. Σας δίνω, λοιπόν, τα στοιχεία των ελλείψεων από την κεντρική Μακεδονία, έτσι όπως δόθηκαν και πόσους στείλαμε.

Στη δευτεροβάθμια ζητήθηκαν διακόσιοι ενενήντα ένας εκπαιδευτικοί. Εστάλη ο ακριβής αριθμός. Επειδή ξέρετε πολύ καλά τι έχει γίνει φέτος με τις ανακλήσεις τοποθετήσεων, περιμένω να δω τον ακριβή αριθμό απ’ αυτούς τους εκπαιδευτικούς που στείλαμε, μήπως κάποιος δεν κάνει αποδοχή, για να προχωρήσω άμεσα σε συμπληρωματική φάση αποστολής αναπληρωτών.

**ΙΩΑΝΝΗΣ ΔΕΛΗΣ**: Δηλαδή, αύριο θα το ξέρουμε;

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Αύριο θα το ξέρουμε, ναι. Αύριο θα έχουν, ούτως ή άλλως, οι άνθρωποι πάει στις θέσεις τους. Έχουμε βάλει ένα χρονικό περιθώριο.

Μιλήσατε για μια πιθανή αυστηρότητα του Υπουργείου στα ολιγομελή. Θέλω να σας δώσω τους αριθμούς και κάντε, αν θέλετε, μια συγκριτική μελέτη με άλλες χρονιές.

Εγκρίναμε επτακόσια τμήματα στην κεντρική Μακεδονία, τετρακόσια πενήντα τρία γενικού λυκείου και διακόσια πενήντα πέντε ΕΠΑΛ. Ξέρω ότι κάνετε ενδελεχή έλεγχο. Κάντε, αν θέλετε, και μια σύγκριση με άλλες χρονιές για το πόσα ενεκρίθησαν.

Συμπέρασμα -για να μη γίνομαι και κουραστική. Η μετακίνηση ξέρετε πολύ καλά ότι ανατίθεται στις περιφέρειες. Άρα το κράτος έχει αυτή την υποχρέωση να κάνει τις μετακινήσεις και την ασκεί. Και όπου δεν την ασκεί, νομίζω βρίσκονται συντονιστικά πάντα οι πιέσεις, έτσι ώστε να την ασκεί αποτελεσματικά. Όπως σας είπα πριν, θα λειτουργούμε με γνώμονα πάντα το συμφέρον των παιδιών, σίγουρα όμως και με την αυτονόητη υποχρέωση να έχουμε πάντα τις πρόνοιες, εννοώ το ανθρώπινο δυναμικό, για να καλύπτουμε τις ανάγκες.

Επαναλαμβάνω, όσο κι αν θέλετε να το υποβαθμίζετε, ότι είναι μια κατάσταση που πράγματι παραλάβαμε. Είναι μια κατάσταση την οποία δεν νομοθετήσαμε εμείς. Δεν ήταν οι δικές μας υπουργικές αποφάσεις. Όμως προσπαθούμε με δεδομένα όλα όσα έχουμε μπροστά μας να φέρουμε το καλύτερο επίπεδο στη δημόσια εκπαίδευση. Έγιναν τριάντα επτά χιλιάδες προσλήψεις αναπληρωτών, κύριε Δελή. Κι αυτός νομίζω ότι είναι ένας αριθμός ρεκόρ. Αυτό επιθυμούν όλοι ούτως ή άλλως.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τρίτη υπ’ αριθμ. 179/5-11-2019 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς την Υπουργό Παιδείας και Θρησκευμάτων, με θέμα: «Οι σοβαρές ελλείψεις και η κατάσταση στο συγκρότημα ειδικών σχολείων στο Αιγάλεω».

Κυρία Κανέλλη, έχετε τον λόγο για την πρωτολογία σας.

**ΛΙΑΝΑ ΚΑΝΕΛΛΗ:** Σας ευχαριστώ, κύριε Πρόεδρε.

Είμαι άτυχη. Έρχομαι μετά την ερώτηση του συναδέλφου που μιλάει για μετακίνηση παιδιών, χιλιόμετρα, αποστάσεις στην επαρχία κι εγώ έρχομαι να σας μιλήσω για την κατάσταση σ’ αυτό το συγκρότημα. Αν θέλετε, να πάτε ως γονιός, ως άνθρωπος, ως γυναίκα, ως πολιτικός, ως πολίτης απλός που περνάει, ως οτιδήποτε -βάλτε τα όλα μαζί- σ’ εκείνο το συγκρότημα που είναι όλα τα σχολεία μαζί. Είναι διακόσια παιδιά αυτιστικά. Πενήντα είναι περίπου στο νηπιαγωγείο. Είναι στη δευτεροβάθμια εκπαίδευση μαζί. Είναι στην πρωτοβάθμια εκπαίδευση μαζί. Είναι είκοσι πέντε παιδιά με κινητικά προβλήματα και άλλα είκοσι πέντε παιδιά με διαφορετικού τύπου προβλήματα. Αυτά τα παιδιά είναι όλα μαζί σε ένα κτήριο που είναι βιομηχανικού τύπου. Δεν βάζετε εκεί μέσα ούτε εργάτες με σπασμένα πόδια.

Υπάρχουν μεγάλες αίθουσες στις οποίες γίνονται τρία διαφορετικά μαθήματα την ίδια ώρα, ταυτόχρονα, σε παιδιά με ειδικές ανάγκες. Το ένα τμήμα μπορεί να κάνει χειροτεχνία, το άλλο μπορεί να κάνει κάτι άλλο και το τρίτο να κάνει φιλολογία.

Το 80% του εκπαιδευτικού προσωπικού εκεί είναι αναπληρωτές. Στα αυτιστικά παιδιά και στα παιδιά με ειδικές ανάγκες η μονιμότητα, η συνέχεια, η «παρακολουθηματικότητα» της προόδου αυτών των παιδιών και της εξέλιξής τους είναι πολύ σημαντικό πράγμα. Ακόμα και στο ΕΕΕΕΚ, που ζήτησαν βοήθεια δεκαέξι άτομα επιστημονικό βοηθητικό προσωπικό, πήγαν οκτώ, γιατί έχει προκριθεί γενικά ότι είναι πιο οικονομικό να παίρνεις αναπληρωτές.

Θέλετε να συμφωνήσω; Αποκλείεται. Σας λέω, όμως, ότι και έτσι να ήταν, που να με πάρει, στην ειδική αγωγή, με ειδικά προβλήματα, με αυτά τα παιδιά;

Δεύτερον, γιατί δεν μπορώ να τελειώσω εύκολα, έχει εδώ και δέκα χρόνια -πέντε η μία κυβέρνηση και πέντε η προηγούμενη, αν θέλετε να βάλουμε- εγκριθεί και ιδρυθεί αντίστοιχο συγκρότημα στην Αθήνα και στο Περιστέρι. Το Περιστέρι είναι και πιο κοντά στο Αιγάλεω. Σωστά; Με ευθύνη των δημοτικών αρχών, με ευθύνη των κεντρικών αρχών, με ευθύνη των κυβερνήσεων έχουν μείνει στα χαρτιά. Δεν βρίσκουν κτήρια. Μπορείτε να το πιστέψετε; Άρα όλα τα παιδιά που έχουν αυτού του είδους τα προβλήματα, από αυτή την άποψη, θα πάνε σε αυτό το σχολείο.

Πήγα εκεί περιοδεία και τα είδα με τα μάτια μου, γι’ αυτό σας τα λέω. Μάλιστα, κάποιος ειδοποίησε κάποιον από τη νομαρχία και ήρθε την ώρα που έφευγα εγώ, γιατί ένα τμήμα των ευθυνών, όπως η μετακίνηση, μπορεί να είναι και της νομαρχίας. Την ώρα που έφευγα είδα κάποιον ο οποίος ερχόταν, καινούργιος ήταν ο άνθρωπος, για να δει το πρόβλημα.

Υπάρχουν παιδιά γραμμένα στο νηπιαγωγείο, τα οποία, όταν πήγα στις 29 του προηγούμενου μήνα, δεν πάνε γιατί δεν έχουν τρόπο μετακίνησης. Ποιος γονιός από τα πέντε σημεία του Λεκανοπεδίου θα μπορεί να πηγαίνει το παιδί του και να παίρνει το παιδί του -με ποιο μέσο;- όταν το παιδί έχει κινητικά και ειδικά προβλήματα;

Η προηγούμενη κυβέρνηση πήγε και κατάργησε δύο ειδικότητες, του παιδονευρολόγου και άλλη μία. Έρχεστε και αναλαμβάνετε και δεν τις επαναφέρετε αυτές. Σε αυτό το προσωπικό δεν υπάρχει ούτε καν βοηθητικό ειδικό προσωπικό. Συστεγάζονται στον ίδιο χώρο νηπιαγωγείο, δημοτικό και δευτεροβάθμια εκπαίδευση. Ξέρετε πολύ καλά τι προβλήματα μπορεί να προκύψουν ακόμα και για την ασφάλεια των εργαζομένων, ακόμα και για την ασφάλεια των παιδιών, τα οποία δεν είναι πάντοτε ελέγξιμα. Δεν υπάρχει ούτε βοηθητικό προσωπικό.

Το δε προσωπικό των αναπληρωτών -αν θέλετε να σας πω και το κορυφαίο, τώρα που θέλετε να μιλήσετε για τα 5G και για τα τούτα και για τα άλλα- χειρόγραφα κάνει και παραδίδει τη δουλειά. Δεν υπάρχει ούτε η ηλεκτρονική υποδομή σε αυτού του είδους τα δύσκολα πράγματα. Εγώ συνάντησα ήρωες, γιατί είχαν μαζευτεί και οι γονείς. Συνάντησα γονείς ήρωες, συνάντησα αναπληρωτές ήρωες και υπαλλήλους ήρωες, σε ένα κτήριο στο οποίο, όταν μπήκα, νόμιζα ότι έκανα λάθος στην περιοχή που είναι. Σκέφτηκα: Σε κάποιο εργοστάσιο ήρθα, από αυτά τα παλιά ιδρυθέντα, που είναι εντελώς ακατάλληλα, που δεν λειτουργούν. Και για τη συγκοινωνία, την οποία δεν μπορεί παρά να την εξασφαλίζει το κράτος και να είναι ειδική, σήκωσε τα χέρια ψηλά.

Θέλω χρονοδιάγραμμα από εσάς. Πότε θα πάτε, τι θα κάνετε και πόσο γρήγορα. Και μη μου πείτε ότι δεν μπορείτε να χτίσετε αυτά τα δύο σχολεία, ένα στην Αθήνα και ένα στο Περιστέρι. Θέλετε να κινητοποιηθούμε όλοι μαζί; Από μία πέτρα να πάρουμε, το χτίσαμε. Μη μου πει κάποιος ότι δεν υπάρχει ο τρόπος να το κάνουμε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρία Κανέλλη, συμφωνώ. Το θέμα, το οποίο θέτετε, πιθανότατα να μη χρειαζόταν να το συζητήσουμε, αν τα τελευταία τέσσερα τουλάχιστον χρόνια δεν πηγαινοέρχονταν επιτροπές στο Υπουργείο Παιδείας να συζητήσουν και αν πηγαίναμε απλά στο επίπεδο των προθέσεων.

Θα σας εξηγήσω τι εννοώ, ειδικά ως προς το ζήτημα της μετεγκατάστασης σε πιθανό χώρο στο Περιστέρι, γιατί είμαι σε επικοινωνία και με τον δήμο συγκεκριμένα, αλλά και με τον υπεύθυνο παιδείας. Θα επανέλθω, όμως, σε αυτό.

Συζητάμε εκ των πραγμάτων για πιστώσεις, κυρία Κανέλλη, γιατί μέχρι να φτάσει το τέλος της χρονιάς -στο χρονοδιάγραμμα φαίνεται ότι είμαστε αυτή τη στιγμή συνεπείς με αυτό που είχαμε πει- θα μπορέσει να ολοκληρωθεί ο διαγωνισμός από το ΑΣΕΠ, η διαδικασία, τέλος πάντων, της προκήρυξης, η οποία φαίνεται ότι τελειώνει εντός του χρονοδιαγράμματος.

Καθημερινά μιλάμε με το ΑΣΕΠ, πιέζοντας ουσιαστικά, για να μπορέσουν να τελειώσουν οι προσλήψεις των τεσσερισήμισι χιλιάδων εκπαιδευτικών ειδικού βοηθητικού και ειδικού εκπαιδευτικού προσωπικού.

Αυτό το είχε ξεκινήσει η προηγούμενη κυβέρνηση. Και ξέρετε, γιατί ήσασταν εδώ, ότι είχαμε εκφράσει ούτως ή άλλως τις δικές μας αντιρρήσεις για τη συγκεκριμένη προκήρυξη. Θα την κάναμε διαφορετικά πιθανότατα. Όμως είχαμε προτεραιοποιήσει αυτό το οποίο είπατε.

Προτεραιοποιήσαμε αυτό που είναι η άμεση ανάγκη, μια πιο σταθερή σχέση μεταξύ του παιδιού και αυτού ο όποιος κάθεται απέναντί του, ειδικά εκεί που υπάρχει μεγαλύτερη ανάγκη, στην ειδική αγωγή.

Προχωράμε, λοιπόν, αν και αυτή η διαδικασία ξεκίνησε αργά. Η πράξη υπουργικού συμβουλίου ήταν τον Φεβρουάριο του 2019 και η διαδικασία ξεκίνησε τον Απρίλιο. Αναρωτιέμαι, αν κάποιοι περίμεναν να έχει τελειώσει τον Σεπτέμβριο. Τέλος πάντων, ας πούμε, λοιπόν, τώρα ότι το χρονοδιάγραμμα θα τηρηθεί, έτσι ώστε να μπορέσουν να γίνουν οι διορισμοί.

Στην ενδιάμεση φάση θα πρέπει να μιλήσουμε για αναπληρωτές. Εγώ θα ήθελα να σας δώσω τους αριθμούς, για να έχετε την πλήρη εικόνα. Για το ειδικό επιστημονικό και ειδικό βοηθητικό προσωπικό φέτος διαθέσαμε 4.662 πιστώσεις. Θα σας πω, θα πάω λίγο και στα συγκεκριμένα για το σχολείο, δεν θα πάω στο γενικό. Είναι σημαντικό και θέλω να το ακούσετε.

Λοιπόν, για την Γ΄ Αθήνας τετρακόσιοι ενενήντα εκπαιδευτικοί φοιτούν στην πρωτοβάθμια ειδική, διακόσιοι εννέα εκπαιδευτικοί στη δευτεροβάθμια. Επειδή δώσατε έναν αριθμό, θα ήθελα να σας δώσω επικαιροποιημένα τα στοιχεία για το ειδικό εκπαιδευτικό και ειδικό βοηθητικό προσωπικό.

Στα παιδιά με ειδικά κινητικά προβλήματα στο ειδικό σχολείο στο Αιγάλεω έχουμε τέσσερα άτομα ειδικό βοηθητικό προσωπικό και τέσσερα άτομα ειδικό εκπαιδευτικό προσωπικό. Στα παιδιά στο δημοτικό σχολείο, που είναι στο φάσμα του αυτισμού, έχουν ήδη πάει στα σχολεία ειδικό βοηθητικό προσωπικό έξι άτομα, στο ειδικό εκπαιδευτικό προσωπικό άλλα έξι άτομα.

Στο ειδικό νηπιαγωγείο στο Αιγάλεω -κάνατε ειδική αναφορά σε αυτό που είναι στο φάσμα του αυτισμού, γιατί, όπως πολύ σωστά είπατε, υπάρχει μια γκάμα περιπτώσεων- υπάρχουν δύο άτομα ειδικό εκπαιδευτικό προσωπικό και στο ΕΕΕΕΚ Αιγάλεω οκτώ άτομα ειδικό βοηθητικό προσωπικό, δέκα άτομα ειδικό εκπαιδευτικό προσωπικό.

Με την τελευταία τοποθέτηση μάλιστα της προηγούμενης εβδομάδος τα δύο κενά που υπήρχαν στη σχολική μονάδα στο σύνολο καλύφθηκαν, οπότε δεν υπάρχει κανένα κενό στο σχολείο. Παρακαλώ να το ελέγξετε, αν θέλετε, ως προς την ορθότητα. Σας το λέω, όμως, μετά λόγου γνώσεως.

Για το ζήτημα του σχολείου, το οποίο θέτετε, ήρθα σε επαφή με τον δήμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Μήπως να συνεχίσω στη δευτερολογία μου;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε τη σκέψη αυτή για να μπορεί να απαντήσει και η κ. Κανέλλη μετά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ωραία.

Ήρθα σε επαφή με τον δήμο. Υπάρχει, πράγματι, μια πολυετής αναμονή, η οποία είχε βρει δύο λύσεις. Είχε βρει μια λύση στην αγορά ενός οικοπέδου, το οικόπεδο το οποίο βρίσκεται στο κτήμα Πόθου, που όμως δεν έχει γίνει τίποτα. Και υπάρχει και μια προσωρινή λύση, για τα χρόνια αυτά που θα έπρεπε να περιμένεις μέχρι την κατασκευή, το οποίο είναι το πρώην 3ο Δημοτικό.

Στο πρώην 3ο Δημοτικό, λοιπόν, υπάρχει μια μελέτη, που ακόμα είναι στις Κτιριακές Υποδομές. Συγκεκριμένα είναι στη φάση αποπεράτωσης της μελέτης. Έχει μείνει η μελέτη των στατικών και η κοστολόγηση. Μας είπαν- γιατί ήρθαμε σε επαφή και με τις Κτιριακές Υποδομές- ότι αυτό με πίεση, αλλά θα γίνει, θα μπορούσε να τελειώσει τον Ιανουάριο, έτσι ώστε μετά να βρεθεί η χρηματοδότηση, να πάμε στις απαραίτητες εργασίες που χρειάζονται για να μπορέσει να γίνει ΕΕΕΕΚ. Ξέρετε ότι χρειάζεται μια γκάμα εργασιών για να γίνει ΕΕΕΕΚ και να μπορέσει να λειτουργήσει στα τρία, τέσσερα χρόνια, έτσι ώστε να χτιστεί το σχολείο.

Επειδή, λοιπόν, δεν θα μιλάμε μόνο στο επίπεδο των προθέσεων εδώ, θα επανέλθω για να σας δώσω, όταν πλέον έχει τελειώσει και η μελέτη, χρονοδιάγραμμα, γιατί είμαι σε επαφή με τον δήμο για τη χρηματοδότηση αυτής της αλλαγής της χρήσεως του πρώην 3ου Δημοτικού, έτσι ώστε να μπορέσει να εγκαταστήσει και να φιλοξενήσει τα παιδιά από έναν, πράγματι αυτή τη στιγμή, κορεσμένο χώρο, που είναι το σύνολο της σχολικής μονάδας στο Αιγάλεω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η κ. Κανέλλη για τη δευτερολογία της.

**ΛΙΑΝΑ ΚΑΝΕΛΛΗ:** Να δεχτώ ότι καλύψατε τα κενά και να τα ελέγξω τα κενά, με βάση τα αιτήματα που ήρθαν τον τελευταίο καιρό. Οργανόγραμμα δεν υπάρχει. Άμα πάτε με το οργανόγραμμα και τις πραγματικές ανάγκες, τα κενά είναι υπερπολλαπλάσια αυτών που συζητάμε εδώ τώρα.

Εδώ έρχομαι και σας λέω να αλλάξετε πολιτική, διότι μπορεί να μιλήσετε για μια αντικατάσταση του συγκεκριμένου από πλευράς κτηρίων, αλλά κάντε μια βόλτα για παράδειγμα στην Καλλιθέα. Στην Καλλιθέα που υπάρχει ένα ΕΕΕΕΚ, είναι το κτήριο ετοιμόρροπο.

Επομένως, άμα αρχίσουμε ένα ετοιμόρροπο εδώ, θα ξαναέρθω εγώ τώρα. Άμα κάτι συμβεί στην Καλλιθέα, θα ξαναέρθω, θα σας κάνω ερώτηση, ακόμα και αν μου έχετε δώσει ένα χρονοδιάγραμμα για το Αιγάλεω. Πρέπει να αλλάξει η πολιτική.

Δυστυχώς, το πρόβλημα ξέρετε πολύ καλά ότι είναι και μεγάλο και πλατύ και είναι πάρα πολλές οι ελληνικές οικογένειες που υποφέρουν από αυτό το πράγμα. Και ειδικά η μετακίνηση είναι σημαντική.

Αν δεν υπάρχει αναπτυξιολόγος, ενώ θα αυξομειώνονται οι ανάγκες, να σας πω τι θα συμβαίνει; Πάνε τα παιδιά στο νηπιαγωγείο και το δημοτικό και μετά δεν μπορούν να συνεχίσουν, ούτε καν στο ίδιο σχολείο ούτε στο αντίστοιχο ΕΕΕΕΚ. Δεν υπάρχει ούτε το απαραίτητο επιστημονικό προσωπικό ούτε τα απαραίτητα προγράμματα κατάρτισης και εκπαίδευσης, που να είναι σύγχρονα.

Στο εξωτερικό υπάρχουν δυνατότητες για παιδιά να αποκτούν ειδικές δεξιότητες, έχοντας προβλήματα και αυτισμού και κινητικά. Εμείς δεν έχουμε τέτοια πράγματα.

Όποιο επιστημονικό προσωπικό και να υπάρχει εκεί, όσους και να προσλάβετε, αν δεν αλλάξει η πολιτική αντιμετώπισης αυτών των πραγμάτων, αν δεν επενδυθεί κόπος και χρήμα, ο οποίος δεν μπορεί να είναι της τάξης της ζητιανιάς, δεν γίνεται, δεν μπορείτε να προβλέψετε τον αριθμό. Μπορείτε, όμως, να προβλέψετε την εξέλιξη της επιστήμης. Και η εξέλιξη της παιδαγωγικής επιστήμης είναι θεαματική σε ό,τι αφορά αυτά τα παιδιά. Η παιδαγωγική προσέγγιση πάσχει. Πάσχει γενικά στο σχολείο. Εδώ, όμως, που είναι ειδικό το πρόβλημα, είναι τραγική η κατάσταση.

Σχετικά με το αν είστε σε επαφή με τον δήμαρχο ή με τον νομάρχη, αν ήταν στη θέση μου ένας γονιός, θα έλεγε: «Κάντε ό,τι επαφές θέλετε, κάντε ό,τι θέλετε, εγώ έχω το παιδί στο σπίτι και δεν μπορώ να το πάω». Και το παιδί πρέπει να πάει σχολείο. Αυτοί οι άνθρωποι τι θα κάνουν; Θα πάνε σε κατ’ οίκον βοήθεια; Δηλαδή ένα παιδί το οποίο μπορεί να αποκτήσει μέλλον στην κατάσταση που βρίσκεται, θα το αφήσουμε να αντιμετωπιστεί σαν κάτι το οποίο «τσιμεντώνεται» και χάνεται; Δεν αντιμετωπίζονται αποσπασματικά αυτά τα πράγματα.

Άρα, και τα κτήρια πρέπει να έχουν έναν ενιαίο κώδικα. Τα προγράμματα σπουδών απαιτούν μια κεντρική επιστημονική αντίληψη γι’ αυτό το ζήτημα.

Δεν είναι ζήτημα φιλανθρωπίας. Εκεί θέλω να καταλήξω. Δεν είναι «λύνω ένα πρόβλημα και το μπαλώνω». Ξέρετε πολύ καλά ότι η επαφή ειδικά των αυτιστικών παιδιών και ειδικά στις μικρές ηλικίες πολύ δύσκολα αποκτιέται, όπως και παιδιών τα οποία είναι δύσπιστα.

Όταν, λοιπόν, αρχίζει από το μηδέν κάθε χρονιά η ανακύκλωση των αναπληρωτών, αυτά τα παιδιά πώς θα αισθανθούν ασφάλεια; Ή σε τι επίπεδο –επιστημονικά- προσοχής μπορείς να είσαι σε μια τάξη, όταν γίνονται τρία διαφορετικά μαθήματα σε τρεις διαφορετικές ηλικίες με τριών ειδών διαφορετικά ειδικά προβλήματα; Δεν το χωράει ο νους του ανθρώπου. Είναι σαν να βλέπεις θρίλερ στην τηλεόραση.

Υπερβάλλω. Εγώ να δεχτώ ότι υπερβάλλω. Αν δεν υπερβάλλω, δεν θα το καταλάβετε. Δεν θα το καταλάβετε!

Σηκωθείτε να πάτε να τα δείτε με τα μάτια σας. Ακούστε τους ανθρώπους. Αυτά δεν έρχεται εδώ κάποιος να τα βγάλει από το κεφάλι του, για να κάνει εντύπωση ή για να κάνει δημόσιες σχέσεις. Μεταφέρουμε πρόβλημα.

Η πολιτική μας θέση έχει πίσω της και μια προϊστορία. Δηλαδή, έχουμε πρότυπα ως προς το πώς αντιμετωπίστηκαν σε άλλες χώρες, σε αυτές που λέγατε κάποτε «χώρες του υπαρκτού σοσιαλισμού» και όχι του υπαρκτού καπιταλισμού. Εκεί έχουν συντελεστεί και θαύματα. Έχουν βγει παιδαγωγικά και επιστημονικά συμπεράσματα, τα οποία σήμερα είναι μότο σε ολόκληρο τον κόσμο. Όμως, αυτό ας μην το συζητήσουμε. Διότι εδώ ψάχνουμε να μη μας πέσει το ταβάνι στο κεφάλι και εκείνοι είχαν κλειστά γήπεδα παρκέ και κουζίνα για να τρώνε τα παιδιά μέσα.

Αυτό είναι άλλου παπά ευαγγέλιο. Ευτυχώς, ακόμα το ΚΚΕ το κρατάει ανοιχτό και το διαβάζει.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας σε αυτό το, πράγματι, πολύ σημαντικό και πολύ ευαίσθητο θέμα, που κι εγώ θα προσθέσω τη συμπαράστασή μου.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Θα έλεγα με σεβασμό στην κ. Κανέλλη ότι δεν έχει το μονοπώλιο ευαισθησίας. Μπορεί να έχουμε βρεθεί είτε οικογενειακά είτε και οι ίδιοι ως εκπαιδευτικοί στην αντιμετώπιση αυτού του ζητήματος. Το λέω, επειδή μου κάνατε την παραίνεση να πάω. Μπορεί να έχω πάει, να ξέρω.

Παρακαλώ να ζητήσετε τον τρόπο αντίδρασης του Υπουργείου πριν από λίγους μήνες στην αντίδραση κάποιων τοπικών χαρακτηριστικών στη μεταφορά του ΕΕΕΕΚ Λαμίας, από το Κωσταλέξι στο κέντρο της Λαμίας.

**ΛΙΑΝΑ ΚΑΝΕΛΛΗ:** Άρα το κατανοείτε. Κατανοείτε και την ένταση.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Όχι απλά τοκατανοώ.

**ΛΙΑΝΑ ΚΑΝΕΛΛΗ:** Κατανοείτε και την ένταση.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Βεβαίως, το κατανοώ. Ο καθένας μπορεί να έχει διαφορετικό τρόπο να αναφέρεται. Δεν σημαίνει ότι ενδιαφέρεται κάποιος λιγότερο ή ότι αγανακτεί κάποιος λιγότερο με κάποια ζητήματα τα οποία πρέπει να αντιμετωπιστούν.

**ΛΙΑΝΑ ΚΑΝΕΛΛΗ:** Δεν έθεσα πάντως εγώ εδώ κανένα ενδιαφερόμετρο.

Κύριε Πρόεδρε, δώστε μου τη δυνατότητα, για να μην περάσει στα Πρακτικά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Επειδή είπατε να πάω να το δω.

**ΛΙΑΝΑ ΚΑΝΕΛΛΗ:** Μην το κάνετε προσωπικό.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Καθόλου! Καθόλου!

**ΠΡΟΕΔΡΕΥΩΝ (Αθανάσιος Μπούρας):** Κυρία Κανέλλη, σας παρακαλώ.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Σας το λέω, γιατί το είπα πραγματικά με όλον τον σεβασμό.

**ΛΙΑΝΑ ΚΑΝΕΛΛΗ:** Δεν είναι προσωπικό, σας παρακαλώ. Δεν το έχω κάνει.

Δώστε μου μια δυνατότητα να μην περάσει στα Πρακτικά, γιατί δεν είναι προσωπικό.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Όχι, θα το πούμε να μην περάσει καν.

Εντάξει, το δέχομαι.

**ΛΙΑΝΑ ΚΑΝΕΛΛΗ:** Δεν μπορούμε να βάζουμε ενδιαφερόμετρο. Το ζήτημα είναι βαθιά πολιτικό.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Συμφωνώ.

Επειδή συζητήσαμε, λοιπόν, για το πώς έχει καταγραφεί στο παρελθόν, να σας πω ότι η εισαγωγή, επειδή κάνατε συγκεκριμένο ερώτημα, για τους παιδονευρολόγους –πολύ σημαντικό- ήταν πρωτοβουλία της Νέας Δημοκρατίας τότε που είχε εισαχθεί, αν θυμάστε. Είχε, ούτως ή άλλως, ψηφιστεί από την κυβέρνηση της Νέας Δημοκρατίας. Μάλιστα, η δική μας παράταξη καταψήφισε την κατάργηση της συγκεκριμένης ειδικότητας.

Επειδή το σημαντικό είναι η επόμενη ημέρα, γιατί όλα αυτά που συζητάμε είναι για το τώρα και για την επόμενη ημέρα, θέλω να σας πω μερικά πράγματα τα οποία συζητήσαμε και προχθές στο Υπουργείο με τους γονείς και με τους εκπαιδευτικούς από τους συλλόγους ΕΕΕΕΚ στην Ελλάδα.

Θέλω να σας πω κάτι το οποίο είναι και προγραμματική δήλωση, αλλά θα δείτε να γίνεται και πράξη. Θα το αξιολογήσετε, λοιπόν, και νομοθετικά, αφού θα έρθει νομοθετικό πλαίσιο για ενίσχυση της ειδικής αγωγής.

Αναλυτικά προγράμματα, ωρολόγια προγράμματα είναι απαραίτητο να υπάρχουν. Το θέσατε πριν. Επόμενο ζήτημα είναι τι γίνεται μετά τα ΕΕΕΕΚ. Οι γονείς έρχονται και λένε: «Μάλιστα, πήγε το παιδί. Μετά τι κάνω;».

Εκεί, λοιπόν, συζητάμε για τα προστατευμένα εργαστήρια, έτσι λέγονται, που δίνουν και τη συνέχεια για τα παιδιά. Θα δείτε, λοιπόν, ένα νομοθετικό πλαίσιο που θα είναι συγκεκριμένο, θα έρχεται σε διάδραση με το πεδίο, θα είναι δηλαδή δραστηριότητες και πρωτοβουλίες, όπως σας είπα, μέσα από τη διάδραση με τους γονείς και τους εκπαιδευτικούς που ζουν το πρόβλημα.

**ΛΙΑΝΑ ΚΑΝΕΛΛΗ:** Μετακίνηση;

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Μετακίνηση ούτως ή άλλως έχει το Υπουργείο Παιδείας στο κομμάτι των ειδικών σχολείων. Στα υπόλοιπα ξέρετε ότι είναι η περιφέρεια.

Εκεί, επειδή το είχε θέσει και ο κ. Δελής τις προηγούμενες εβδομάδες, πήρε επικαιροποίηση για τη μετακίνηση απ’ όλη την Ελλάδα. Δεν κατεγράφη κάποιο ζήτημα. Εδώ, ειδικά αν έρθει και κάποια περίπτωση συγκεκριμένα, προτίθεμαι και διατίθεμαι να το ψάξω.

**ΛΙΑΝΑ ΚΑΝΕΛΛΗ:** Παιδιά του νηπιαγωγείου και αυτιστικά, υπάρχει πρόβλημα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Θα το δω, λοιπόν, συγκεκριμένα και σας υπόσχομαι να επανέλθω με συγκεκριμένα στοιχεία επ’ αυτού. Αλλά σας λέω, επειδή το έψαξα, η υπηρεσία δεν είχε καταγεγραμμένο κάποιο αίτημα ή κάποια έλλειψη που δεν φανήκαμε τέλος πάντων συνεπείς.

Αλλά είναι σημαντικό για μένα να καταγραφεί στα εύλογα ερωτήματα που θέσατε και ειδικά στο πρόγραμμα ότι είναι και προγραμματική μας διακήρυξη και στις προγραμματικές μας δηλώσεις το να υπάρχουν αναλυτικά προγράμματα, ωρολόγια προγράμματα και η συνέχεια στο ΕΕΕΕΚ μέσω των προστατευμένων εργαστηρίων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς την κυρία Υπουργό.

Συνεχίζουμε με την με αριθμό 916/25-9-2019 ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτηπρος την ΥπουργόΠαιδείας καιΘρησκευμάτων, με θέμα: «Εγγραφές και μετεγγραφές μαθητών στο 1ο ΕΠΑΛ Σπάρτης».

Τον λόγο έχει ο κ. Αραχωβίτης για την πρωτολογία του.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κυρία Υπουργέ, η προγραμματισμένη για σήμερα συζήτηση για τις εγγραφές και τις μετεγγραφές των μαθητών στο 1ο ΕΠΑΛ Σπάρτης έρχεται, δυστυχώς, μετά την απόφαση της προηγούμενης εβδομάδας του Υπουργείου σας για την αναστολή ίδρυσης των τριάντα επτά νέων πανεπιστημιακών τμημάτων που προβλέπονταν στον νόμο Γραβρόγλου, τον ν.4610, όπου μέσα σε αυτές είχαμε και τρεις σχολές στο Πανεπιστήμιο Πελοποννήσου, εκ των οποίων μία ήταν η Στατιστική και Αναλογιστική Επιστήμη στη Σπάρτη.

Φέτος λειτούργησε στη Σπάρτη η Σχολή Φυσιοθεραπείας και λειτούργησε καλά υποδεχόμενη εκατόν τέσσερις καινούριους φοιτητές στην πόλη της Σπάρτης. Αυτό καταρρίπτει το επιχείρημα ότι δεν υπήρχε επαρκής χρόνος προετοιμασίας. Εδώ το ότι λειτούργησε φέτος ήδη η πρώτη χρονιά σημαίνει ότι ο χρόνος ήταν επαρκής, πόσο μάλλον για τη Στατιστική και Αναλογιστική Επιστήμη που προβλεπόταν η λειτουργία της από την επόμενη χρονιά. Άρα επαρκής χρόνος υπήρχε.

Όσον αφορά τον διάλογο, θεωρώ ότι μέχρι να καταλήξει η επιτροπή που είχε σχηματιστεί από τον κ. Γαβρόγλου υπήρχε με την επιστημονική κοινότητα ένας επαρκής χρόνος, ένας επαρκής διάλογος και με τις τοπικές κοινωνίες, έτσι ώστε να καταλήξουμε σε αυτές τις σχολές.

Αλλά ας περάσουμε τώρα στην ερώτηση. Εδώ το πρόβλημα δημιουργήθηκε ακριβώς λόγω του μεγάλου ενδιαφέροντος που υπάρχει από τα παιδιά για τις ειδικότητες που υπάρχουν στα ΕΠΑΛ.

Εδώ τι έγινε; Από 2 έως 11 Σεπτεμβρίου έγιναν δεκτές νέες ηλεκτρονικές εγγραφές και μετεγγραφές φοιτητών από τα γενικά σχολεία προς τα ΕΠΑΛ. Αυτό πολύ καλά έγινε. Οι ηλεκτρονικές μετεγγραφές έγιναν στα ΕΠΑΛ. Ο χρόνος, όμως, που υπήρχε για την οριστικοποίηση των τμημάτων ήταν μέχρι 10 Ιουλίου, ενώ οι εγγραφές μπόρεσαν να γίνουν με την παράταση που δόθηκε από την 1η έως τις 10 Σεπτεμβρίου.

Τα τμήματα, λοιπόν, από τις περιφερειακές διευθύνσεις οριστικοποιήθηκαν στις 10 Ιουλίου, ενώ ακόμα εξήντα μαθητές που δήλωσαν την πρόθεσή τους και έκαναν την εγγραφή τους κανονικά και νόμιμα να πάνε στο ΕΠΑΛ, έμειναν εκτός τμημάτων. Αυτά τα παιδιά, λοιπόν, αυτήν την ώρα βρίσκονται στον αέρα -εάν μου επιτρέπετε την έκφραση- γιατί δεν δόθηκε ποτέ εντολή στη δευτεροβάθμια εκπαίδευση να δημιουργήσει ή να τα εντάξει σε τμήματα -κυρίως μιλάμε για τα τμήματα μηχανολογίας και υγείας στο 1ο ΕΠΑΛ Σπάρτης- λειτουργικά για να παρακολουθήσουν τα μαθήματά τους.

Το ερώτημα που φυσικά προκύπτει είναι το εξής: Τι θα γίνει με αυτούς τους εξήντα μαθητές; Θα ενταχθούν στα τμήματα ή θα πρέπει να αποχωρήσουν τελικά από το ΕΠΑΛ;

Τέλος, την Παρασκευή έλαβα μία έγγραφη απάντηση από το Υπουργείο. Όντως τίθενται κάποιοι περιορισμοί όσον αφορά την ένταξη των ετεροχρονισμένων εγγραφών και μετεγγραφών. Υπάρχει ένα πλέγμα νόμων για το τι γίνεται με αυτά τα παιδιά και την ένταξή τους στα τμήματα.

Ωστόσο, σήμερα που μιλάμε, βρισκόμαστε ήδη στον Νοέμβρη και όχι στον Σεπτέμβρη. Τα μαθήματα έχουν ξεκινήσει και τα παιδιά βρίσκονται στον αέρα. Οπότε θα είναι πολύ σημαντικό να πληροφορηθούμε όλοι, και φυσικά τα παιδιά που ενδιαφέρονται, για το τι πρόκειται να γίνει και εάν θα ενταχθούν κανονικά στα τμήματα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για να απαντήσετε στον κύριο συνάδελφο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Θα κάνω μόνο ένα σχόλιο επί του πρώτου ζητήματος, αν και δεν είμαι η αρμόδια Υπουργός.

Θα ήθελα, λοιπόν, να σας πω ότι πρόκειται περί αναστολής λειτουργίας τμημάτων -για να είμαστε ακριβείς- και επίσης για αξιολόγηση του κάθε τμήματος ξεχωριστά από την αντίστοιχη ανεξάρτητη αρχή ως προς την ετοιμότητα και τα ακαδημαϊκά κριτήρια. Άρα, δεν μίλησε κανείς για κατάργηση. Μιλήσαμε για αναστολή, αλλά και υπεύθυνη στάση ως προς τα παιδιά, γιατί το κάθε τμήμα θα πρέπει να έχει ετοιμότητα. Αυτό ανέδειξε το Υπουργείο. Δεν μίλησε κανείς για κατάργηση.

Πάω, όμως, στο συγκεκριμένο ζήτημα. Κύριε Αραχωβίτη, θα πρέπει να είστε ενήμερος ότι τον περιορισμό στις εγγραφές και τις μετεγγραφές δεν τον έκανε η Νέα Δημοκρατία. Τον έκανε ο ΣΥΡΙΖΑ. Άρα, θα πρέπει να αναζητηθεί μέσω της υπουργικής απόφασης 79942 ο λόγος που πιθανότατα μπήκε αυτός ο περιορισμός. Να αντιληφθώ ότι θα είχε να κάνει με τον προγραμματισμό.

Από την άλλη, όμως, όταν ένα κόμμα -στο οποίο μάλιστα ανήκετε- έχει θέσει τον περιορισμό των εγγραφών και έχουν βγει τα τμήματα -ξέρουμε ότι τον Σεπτέμβριο οι εγγραφές, επανεγγραφές και οι μετεγγραφές μπορούν να γίνουν μόνο σε λειτουργούντα τμήματα-, το ερώτημα προς εμάς είναι μάλλον οξύμωρο, γιατί θα μπορούσατε να ρωτήσετε και τους συναδέλφους σας για ποιον λόγο το έκαναν αυτό.

Εμείς λειτουργήσαμε με ένα συγκεκριμένο πλαίσιο το οποίο βρήκαμε και μία υπουργική απόφαση, την οποία επίσης βρήκαμε. Μάλιστα, δώσαμε όλα τα περιθώρια -νομίζω και χρονικά- και στην περίοδο του Σεπτεμβρίου με μια μικρή παράταση για τις εγγραφές και τις μετεγγραφές, για να μπορέσουν τα παιδιά να δηλώσουν τα τμήματα τα οποία επιθυμούν.

Είναι χαρά μας να υπάρχει αυξημένο ενδιαφέρον για την επαγγελματική εκπαίδευση. Και μάλιστα είναι και από τους στόχους, που ούτως ή άλλως η Ελλάδα έχει για την αύξηση συμμετοχής των αποφοίτων του γυμνασίου ως προς την επαγγελματική εκπαίδευση. Καλό είναι να υπάρχει. Καλό, όμως, να τηρούνται και οι κανόνες.

Αυτό, λοιπόν, το οποίο εμείς έχουμε λάβει ως απάντηση από τη Διεύθυνση Εκπαίδευσης είναι ότι δεν υπάρχει κανένα παιδί στον αέρα. Όσον αφορά τα εγκεκριμένα τμήματα, ενεκρίθησαν τα ολιγομελή ως προς το 1ο ΕΠΑΛ Σπάρτης, ενώ για τη λειτουργία του ΕΠΑΛ εν γένει, σύμφωνα με το πληροφοριακό σύστημα του Υπουργείου Παιδείας -που είναι το «myschool»-, δεν υπάρχει σε κανένα τμήμα αριθμός που να ξεπερνά τους είκοσι πέντε συν 10%, επειδή υπάρχει και αυτό το χαρακτηριστικό το οποίο αναφέρετε στην ερώτησή σας.

Συγχρόνως, σας είπα ότι όλοι οι μαθητές είναι εγγεγραμμένοι και παρακολουθούν τα μαθήματά τους. Στην τελευταία δε φάση πρόσληψης αναπληρωτών δεν δηλώθηκε κανένα κενό από τη Λακωνία για το συγκεκριμένο σχολείο και δεν εστάλη, ενώ εστάλησαν όλα τα υπόλοιπα κενά τα οποία είχαν δηλωθεί, δηλαδή όλοι οι εκπαιδευτικοί οι οποίοι είχαν δηλωθεί για τα δηλωμένα κενά για τη Λακωνία εν γένει.

Άρα, το ερώτημα αυτή τη στιγμή έχει απαντηθεί με τα στοιχεία τα οποία δόθηκαν από τις διευθύνσεις. Παρακολουθώ και αναμένω τη δική σας απάντηση για να απαντήσω και εγώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε συνάδελφε, έχετε τρία λεπτά για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κυρία Υπουργέ, είπατε, όπως τόνισα και εγώ, ότι πρόκειται για αναστολή για τα τριάντα επτά τμήματα. Το είπατε και εσείς, άρα, έχουμε ελπίδες να λειτουργήσει η στατιστική του χρόνου, αφού εξεταστεί. Το κρατάω αυτό.

Μάλλον δεν έγινε κατανοητό το ερώτημα. Σύμφωνα με τα στοιχεία που μας δώσατε και την απάντηση που έλαβα μόλις σήμερα το πρωί, πράγματι τα ολιγομελή τμήματα έχουν οριστεί, αλλά έχουν οριστεί και τα παιδιά, τα οποία αναφέρατε και εσείς στην απάντησή σας, και είναι με βάση την οριστικοποίηση των τμημάτων μέχρι τις 10 Ιουλίου. Η παράταση δόθηκε -μια που λέτε «εμείς και εσείς»- από την 1η μέχρι τις 11 Σεπτεμβρίου με τη νέα πολιτική ηγεσία. Τότε δόθηκε η παράταση.

Το πρόβλημα ποιο ήταν; Ότι δεν δόθηκε αντίστοιχη προθεσμία στις δευτεροβάθμιες, ένα δεύτερο άνοιγμα, αν θέλετε, για οριστικοποίηση τμημάτων ή δημιουργία ή ένταξη κ.λπ. τμημάτων με το δεύτερο χρονικό περιθώριο του Σεπτεμβρίου.

Το πρόβλημα δημιουργήθηκε επειδή από την 1η μέχρι τις 11 Σεπτεμβρίου άνοιξε ξανά το σύστημα για ηλεκτρονικές εγγραφές ή μετεγγραφές και με τις πρώτες, τις εντός προθεσμίας εγγραφές και μετεγγραφές, τα τμήματα είναι έτσι όπως τα λέτε. Το πρόβλημα είναι για τις νέες εγγραφές και μετεγγραφές του Σεπτεμβρίου. Αυτά τα παιδιά δεν φαίνονται, δεν είναι στα στοιχεία που μας δώσατε και που σας έδωσαν, προφανώς, οι υπηρεσίες. Αυτά τα παιδιά δεν φαίνονται. Γι’ αυτά τα παιδιά μιλάω και γι’ αυτά τα παιδιά πρέπει να έχουμε απάντηση και να είμαστε σαφείς.

Το ερώτημα είναι πιεστικό γιατί τώρα ήδη, όπως είπαμε, είμαστε στον Νοέμβριο, τα τμήματα έχουν ξεκινήσει και δεν δηλώθηκαν κενά. Και το σημαντικό είναι ότι αφού δεν εντάχθηκαν τα παιδιά σε τμήματα, δεν ξέρουμε και τα κενά που έχουμε. Δεν σας έστειλαν κενά από τη Διεύθυνση Δευτεροβάθμιας της Λακωνίας, άρα δεν ξέρετε -δεν μπορείτε να ξέρετε- τα κενά που υπάρχουν, έτσι ώστε να καλυφθούν. Γι’ αυτό ίσως η ερώτηση τότε που κατατέθηκε ήταν ένα καμπανάκι για το τι θα γίνει. Τώρα είμαστε ήδη στον Νοέμβριο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τρία λεπτά για τη δευτερολογία σας.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Βουλευτά, επαναλαμβάνω ότι χρησιμοποιώ κάθε φορά τα στοιχεία που έχουμε από τις διευθύνσεις. Επίσης, επαναλαμβάνω ότι πράγματι τα τμήματα ορίζονται μέχρι τον Ιούλιο καιαν υπάρχει μια εξαίρεση, ναι, έρχεται ο Σεπτέμβριος και μετά γίνονται εγγραφές και επανεγγραφές επί τμημάτων που είναι ήδη σε λειτουργία.

Τα στοιχεία τα οποία έχουμε αυτή τη στιγμή, που είτε προκύπτουν από το «myschool» είτε προκύπτουν από τα κενά τα οποία έχουν δοθεί στις διευθύνσεις της δευτεροβάθμιας δείχνουν ότι κανένα παιδί δεν είναι στον αέρα, ότι τα παιδιά είναι στα τμήματα και επίσης, αφού υπήρχε ζήτημα πώς και δεν δόθηκε ούτε στις 29 Αυγούστου; Κάναμε ήδη τρεις φάσεις αναπληρωτών, όπως στις 25 Σεπτεμβρίου και μάλιστα στις 7 Νοεμβρίου την προηγούμενη εβδομάδα.

**ΣΤΑΥΡΟΣ ΑΡΑΧΩΒΙΤΗΣ:** Δεν έχουν μπει στα τμήματα. Αυτό λέμε.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Αν υπάρχει αυτός ο αριθμός, ο οποίος υπερβαίνει, είναι σε τμήματα. Δεν θα έπρεπε να δοθούν; Άρα, τα παιδιά δεν είναι στον αέρα.

**ΣΤΑΥΡΟΣ ΑΡΑΧΩΒΙΤΗΣ:** Δεν είναι σε τμήματα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Δεν είναι στον αέρα.

**ΣΤΑΥΡΟΣ ΑΡΑΧΩΒΙΤΗΣ:** Δεν είναι σε τμήματα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Πού είναι αυτή τη στιγμή τα παιδιά και πώς λειτουργεί το ίδιο σχολείο, αφού δεν δίνει κενά;

**ΣΤΑΥΡΟΣ ΑΡΑΧΩΒΙΤΗΣ:** Αυτό ακριβώς λέω, ότι δεν είναι ενταγμένα σε τμήματα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Άρα, αυτή τη στιγμή λέτε ότι έχει γίνει κάποιο λάθος από τον διευθυντή του σχολείου προς τη Δευτεροβάθμια; Σε ποιον;

**ΣΤΑΥΡΟΣ ΑΡΑΧΩΒΙΤΗΣ:** Όχι, από τον διευθυντή.

Κύριε Πρόεδρε, μπορώ να έχω τον λόγο για να γίνει καταγραφή των όσων λέω;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ακριβώς επειδή η Διεύθυνση της Δευτεροβάθμιας δεν έχει εντολή και δεν της άνοιξε ποτέ δεύτερη ημερομηνία μετά τον Σεπτέμβριο να τοποθετήσει αυτά τα παιδιά σε τμήματα, τα παιδιά αυτά δεν φαίνεται ότι είναι ενταγμένα σε κάποιο τμήμα και είναι μόνο η μετεγγραφή τους ή η εγγραφή τους η ηλεκτρονική, που όντως τα δείχνει στο 1ο ΕΠΑΛ. Όμως, από εκεί και πέρα, την τοποθέτηση σε τμήματα δεν μπορεί να την κάνει ούτε ο διευθυντής του ΕΠΑΛ ούτε της Δευτεροβάθμιας, γιατί δεν άνοιξε ποτέ αυτή η προθεσμία. Καταλάβατε; Αυτό λέω. Είναι στο ΕΠΑΛ, δεν είναι στον δρόμο τα παιδιά, αλλά δεν είναι στα τμήματα, για να σας δώσουν και εικόνα των ελλείψεων ή της πληρότητας ή μη των τμημάτων.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κυρία Υπουργέ.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Εμείς, λοιπόν, αυτό το οποίο κάνουμε, κύριε Βουλευτά, ως Υπουργείο, είναι να βάζουμε ούτως ή άλλως το πλαίσιο, το οποίο μάλιστα είχε θέσει η προηγούμενη πολιτική ηγεσία. Το επαναλαμβάνω για να είναι σαφές. Άλλωστε το ξέρετε κι εσείς. Ας μη χάνουμε χρόνο με αυτό.

Οι ημερομηνίες, λοιπόν, είναι επίσης σαφείς, πάρα πολύ σαφείς. Αν έχει γίνει μια ικανοποίηση αιτήσεων οι οποίες παραβιάζουν το συγκεκριμένο πλαίσιο, τους όρους, τους περιορισμούς για οτιδήποτε νέο υπήρχε, είναι κάτι το οποίο θα έπρεπε να δηλωθεί από το σχολείο προς τη Δευτεροβάθμια και η Δευτεροβάθμια συγχρόνως προς εμάς.

Εγώ, όμως, επειδή πριν έρθω εδώ μιλούσα με τον διευθυντή εκπαίδευσης, σας λέω ότι ούτε τα κενά δηλώθηκαν από εκεί ούτε πέρασαν προς εμάς. Γιατί σας είπα ότι ικανοποιήσαμε το σύνολο των αιτήσεων για τα κενά που είχαμε από την περιοχή, περιμένοντας μάλιστα αυτή τη στιγμή και το αποτέλεσμα με την παρουσία των εκπαιδευτικών.

Επανερχόμαστε, αν θέλετε, σε επικοινωνία με το σχολείο και τη Διεύθυνση και μαζί, έτσι ώστε να δούμε, αν θέλετε, το θέμα πιο ενδελεχώς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Αυτό είναι το καλύτερο, γιατί σκοπός είναι να λυθεί το θέμα.

Η πρώτη με αριθμό 177/5-11-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Πολιτισμού και Αθλητισμού, με θέμα: «Τα προβλήματα στις εγκαταστάσεις του Εθνικού Αθλητικού Κέντρου (ΕΑΚ) Λάρισας.», δεν συζητείται κατόπιν συνεννόησης της Υπουργού με τον Βουλευτή.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.41΄ λύεται η συνεδρίαση για την προσεχή Τετάρτη 13 Νοεμβρίου 2019 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**